Zo slovenskej tlače ● Január (I.) 2012
 http://www.oslovma.hu/index.php/sk/monitoring/168-monitoring2-monitoring2/638-zo-slovenskej-tlae-januar-i-2012
http://www.oslovma.hu/01-Imro-Ment/ImroInfo/2012/ImrTSl02.rtf
Uhorské tančeky - Orbanistan? - Péter Hunčík: Hrozí nám stret dvoch alfa samcov - Paul Lendvai: V Maďarsku vládne strach - Maďarsko sa bráni, svet ho vraj nechápe - Lacné jedlo i nápoje. Slováci vykupujú Maďarov - Pád forintu vyvolal paniku - S Maďarskom padne aj Orbán - Maďari - prehry chápané ako víťazstvá
Vybral a zostavil: Imrich Fuhl
Orbán dostal posledné ultimátum
10. januára 2012 - (Oľga Gluštíková - hnonline.sk)
Maďarský premiér Viktor Orbán nedostane od Medzinárodného menového fondu ani euro, kým výrazne nezmení nový kontroverzný zákon o centrálnej banke. Ten podľa fondu radikálne obmedzí jej nezávislosť. Orbán teraz nemá inú možnosť, než ustúpiť. „Maďarsko potrebuje svet a ak sa ten postaví na zadné a povie, že peniaze nepožičia, krajina mu musí vyhovieť. Orbán totiž nie je v situácii, v ktorej by si mohol dovoliť nespolupracovať,“ povedal pre HN ekonomický analytik Vladimír Pikora. „Neustúpime, neprijmeme kompromisy, ale ani predčasne neopustíme rokovací stôl,“ povedala líderka menového fondu Christine Lagardeová o pripravovaných diskusiách s maďarskou delegáciou na tému kontroverzného zákona. Tie sa uskutočnia tento týždeň vo Washingtone. Šéfka fondu vyjadrila obavy z toho, či prijaté maďarské zákony vyhovujú požiadavkám Európskej únie. „Preveríme túto otázku. Viem, že Európska komisia to robí tiež, a dúfam, že aj maďarské orgány sa snažia, aby zákony vyhoveli požiadavkám únie. Najmä, ak ide o nezávislosť centrálnej banky,“ dodala Lagardeová. Včera okrem toho Európska komisia oznámila, že chce urýchlene rozhodnúť o tom, či bude našich južných susedov žalovať kvôli nedávnej zmene ústavy a kontroverznému zákonu o centrálnej banke. O žalobe kvôli porušeniu únijných zmlúv by mali komisári hovoriť už zajtra. Orbán vyhlásil, že doteraz voči Maďarsku nezaznel jediný argument, pre ktorý by parlament musel ktorýkoľvek zákon meniť. Vláda je podľa jeho slov otvorená všetkým názorom a pohľadom. „Z našej strany nie sú žiadne podmienky na rokovania,“ dodal Orbán. Jediným hľadiskom jeho vlády pred očakávanými rozhovormi s menovým fondom je podľa neho záujem Maďarska. Delegácia menového fondu a únie podmienila začatie dohovorov o finančnej pomoci práve prerobením zákona o centrálnej banke a zákona o hospodárskej stabilite. Orbánova vláda síce urobila niekoľko korekcií v zákone o centrálnej banke, tie však boli nedostatočné. Delegácia fondu a únie preto v decembri z prvých neformálnych rozhovorov z Budapešti predčasne odcestovala. Na viaceré kroky maďarskej vlády reagovali znepokojivo aj trhy. „Veľmi sa boja o to, aby Maďarsko nakoniec nejaké peniaze dostalo, pretože krajina bude musieť splácať obrovský dlh. Na trhoch preto panuje veľká nervozita,“ tvrdí Pikora.
Uhorské tančeky
9. januára 2012 - (Michal Havran - Pravda)
Maďarsko už nie je republikou. Znamená to, že všetky snahy osvietených Maďarov prekonať historickú traumu z Trianonu sa skončili presne tam, kde sa začali. V dejinách, ktoré sú dnes jediným spoľahlivým maďarským spojencom. Odmietnutie republiky v strednej Európe nemusí znamenať túžbu po obnove c. a k. monarchie. Aj keď pri stave českej, slovenskej a maďarskej spoločnosti sa táto nostalgia zdá zmysluplnejšia ako pokus urobiť z európskej periférie moderné, fungujúce spoločenstvá. Pohreb posledného cisára, ktorý premietajú vo viedenskom Leopoldsmuseum, je síce čiernobiely, no zďaleka nie tak temný ako úsmevy stredoeurópskych politikov. Maďarsko nie je republikou a zodpovednosť za túto porážku nesieme všetci. Dovolili sme Maďarom, aby sa vzdali viery v politický národ, ktorý verí v demokratické inštitúcie, v rovnosť šancí a férové prostredie pre sebarealizáciu. Toto zlyhanie je maďarské v tom, že návratom k nejasnému pomenovaniu „Maďarsko,” jasne vyzdvihuje etnický princíp nad všetky ostatné. Maďari už nemusia prisahať vernosť inštitúciám demokracie, akokoľvek skepticky to môže v tejto dobe vyznieť, ale histórii, ktorú si mýlia s budúcnosťou. Tak ako panuje predstava, že maďarská prosperita a zlatý vek maďarského umenia, armády a vedy je dnes v oblastiach, ktoré Maďarsku nepatria, existuje aj zúfalé presvedčenie, že maďarský politický génius je príliš urodzený pre plebejské demokratické inštitúcie. Tieto predstavy sú do veľkej miery výrazom frustrácie z domácej politiky, ktorá sa vo svojich cynických ťahoch v ničom nelíši od slovenskej a českej. No sú aj prejavom našej neschopnosti ukotviť stredoeurópsky región v srdci európskeho projektu. V 90. rokoch sme si vymysleli visegrádsku skupinu, ktorá mala zužitkovať solidaritu štyroch následníckych krajín z čias komunistického režimu. Namiesto toho, aby sme vybudovali spoločné inštitúcie, ktoré by riešili vzájomné nedorozumenia a pripravovali spoločné pozície pre naše európske ambície, nechali sme Visegrád skolabovať. Visegrád mohol byť naším príspevkom k obrode európskej demokracie, mali sme skúsenosť, odhodlanie a viac veľkorysosti vo vzájomnom pochopení. Mohol to byť náš freudovský diván, kde by sa Česi vyplakali zo svojho neohustistkého komplexu vo vzťahu k Nemcom, Maďari by oplakali svojich, žijúcich v iných štátoch, my by sme sa posťažovali na Prahu, Budapešť, Viedeň a Brusel, všetky tie metropoly s vysvietenými bulvármi, ktoré nám robia zle v prvej tmavej uličke. A Poliaci by sa možno vyliečili zo svojej dvojitej, klinicky overenej, paranoje z Nemcov a z Rusov. Visegrád mohol byť naším spoločným spovedným budoárom, ktorý mohol priniesť Európe novú liečbu. No podcenili sme politickú psychoanalýzu. Zjednotenie kontinentu sme od začiatku považovali za takmer slobodomurárske sprisahanie a sklamanie z politiky sa prejavilo odmietaním politickej integrácie. Výsledkom je bezprecedentná kríza politiky v regióne, ktorá je niekoľkonásobné vážnejšia ako kríza ekonomická. Maďarský príklad ukazuje, že ekonomika môže poraziť politikov, no nakoniec ich všetkých pripraví o rozum túžba ukryť sa v pohrebnom rubáši histórie.
Orbán nemá na výber
9. januára 2012 - (Ivan Szabó - Hospodárske noviny)
Využívať ústavnú väčšinu v parlamente na produkciu „psích kusov” by bolo možné, ak by krajina bola ekonomicky nezávislá, sebestačná, silná a bohatá. Alebo by bola izolovaná a chudobná, pričom jej obyvateľom by to neprekážalo. Maďarsko však v žiadnom ekonomickom vákuu neexistuje. Preto by si aj jeho premiér Viktor Orbán, neprajníkmi nazývaný Viktátor, mohol začať pomaly uvedomovať, že skončil čas jeho napoleonského komplexu. Napovedať by mu mohli nielen občianske protesty, ale aj nedôvera ľudí a trhov voči forintu a maďarským štátnym dlhopisom. Bývalá republika požiadala o pomoc Medzinárodný menový fond v roku 2008. O dva roky neskôr už ďalšiu pomoc hrdo odmietla. Autoritatívne zásahy štátu do trhovej ekonomiky či nezávislosti centrálnej banky však vyústili do rastúcej nedôveryhodnosti krajiny v očiach investorov. Koncom roka odchádzajú z Budapešti vyjednávači z Bruselu a Medzinárodného menového fondu. Maďarsko má opäť problémy si požičať a ak, tak s desaťpercentným úrokom. Preto krajina ruší aukciu dlhopisov (zaradených do pásma odpadu) a opäť vystiera ruky k finančným organizáciám. Vysoký úradník ministerstva financií Pleschinger povedal, že ak sa nedohodnú na pomoci, tak to nebude „žiadna veľká tragédia”, avšak hlavný vyjednávač pôžičky pre Maďarsko Fellegi priznal, že dohodu treba „čo najskôr”. Na rade je Orbán. Ak nechce, aby sa z jeho krajiny stala banánová republika, musí zraziť opätky a prijať podmienky Bruselu a MMF. Aj v oblasti ekonomických reforiem, aj nezávislosti centrálnej banky. Ak tak neurobí, môže sa Balaton stať letoviskom, kde sa aj chudobní Slováci budú na lacnej dovolenke cítiť ako králi.
Orbanistan?
9. januára 2012 - (jd - Týždeň)
Maďarsko má od prvého januára novú ústavu a Viktor Orbán nové problémy. V Budapešti sa pri príležitosti prijatia novej ústavy konala slávnostná recepcia v Opere a súčasne masívna demonštrácia proti nej. Podľa organizátorov sa na nej zúčastnilo až okolo 100 000 ľudí, realistickejšie odhady hovoria o polovici či tretine tohto počtu. Dá sa povedať, že proti Orbánovi demonštruje zatiaľ najmä Budapešť a stredná trieda. Viac než ústava „Orbanistanu”, ako vládu Fideszu počas poslednej demonštrácie pejoratívne nazvali demonštrujúci, trápi ľudí a krajinu Orbánova ekonomická politika. Vláda Fideszu síce zaviedla rovnú daň na príjmy vo výške 16 percent, spotrebu však zaťažila sadzbou 27 percent, čo je najvyššia DPH v Európe a vysoká DPH, ako vieme aj z našich skúseností, najviac zasiahne chudobných, mladé rodiny a dôchodcov. Druhý veľký problém je zrážka Orbána so silnejšími medzinárodnými hráčmi. Ide najmä o konflikt s Európskou komisiou a Medzinárodným menovým fondom, na ktorého pomoc je maďarská vláda odkázaná. Budapešť, momentálne najzadlženejšia krajina strednej Európy, si totiž nevie rady. Orbánova neortodoxná ekonomická politika je v slepej uličke. Znárodnenie úspor v druhom dôchodkovom pilieri, znárodnenie bánk aj snaha o zafixovanie maďarských hypoték v cudzej mene pri výhodnom kurze (čo znamená priamu stratu zahraničných bánk) totiž nefunguje. Každý pokus o získanie nových zdrojov a s tým spojené zníženie maďarského dlhu a deficitu totiž prinesie prepad forintu (20 percent za posledných šesť mesiacov), čím sa štátny dlh okamžite zvyšuje. Maďarsko sa teda podobá na loď s dierou v podpalubí, kde horúčkovito pracuje záchranná čata. Pribúdajú však nové diery a loď sa ďalej potápa. MMF aj EÚ za svoje služby žiadajú zmeny v legislatíve, obzvlášť zachovanie nezávislosti centrálnej banky či ústupky pri kontroverznom mediálnom zákone. Najväčším kritikom Orbánovej vlády je americká ministerka Hillary Clintonová, francúzsky minister zahraničných vecí Alain Juppé a Európska komisia. Medzinárodná tlač, ktorá Maďarsko nazýva druhým Gréckom, volá po tvrdšom postupe. Týždenník Economist napríklad navrhuje, aby Európska komisia zažalovala Budapešť pred Európskym súdnym dvorom a duo Merkelová-Sarkozy vylúčilo Fidesz z Európskej ľudovej strany.
Maďarsko začalo vo Washingtone prípravné rokovania s MMF
10. januára 2012 - (tasr)
Maďarský minister bez kresla Tamás Fellegi, ktorý je poverený vedením maďarskej delegácie na rokovania s Medzinárodným menovým fondom (MMF) a Európskou úniou, začal v pondelok vo Washingtone prípravné rokovania o finančnej pomoci Maďarsku s predstaviteľmi MMF. Ako uviedla maďarská tlačová agentúra MTI odvolávajúc sa na informácie maďarského veľvyslanectva v USA, Fellegi sa vo štvrtok (12. 1.) stretne aj so šéfkou MMF Christine Lagardeovou a so zástupcami diplomacie USA. Členmi maďarskej delegácie sú podpredseda Maďarskej národnej banky (MNB) Ferenc Karvalics a štátny tajomník ministerstva národného hospodárstva Gyula Pleschinger. Podľa veľvyslanectva záujmom Maďarska je dosiahnuť rýchlu dohodu, ktorá by prispela k obnove dôvery trhu k Maďarsku. Fellegi nedávno vyhlásil, že Maďarsko potrebuje akúsi konštrukciu finančnej ochrannej siete - preventívny úverový rámec, z ktorého by nečerpali okamžite. Maďarský premiér Viktor Orbán povedal, že financovanie štátu by chcelo Maďarsko popritom aj naďalej riešiť z finančného trhu. Delegácia MMF a Európskej únie predtým podmienila začatie rokovaní odvolaním maďarského zákona o centrálnej banke a zákona o hospodárskej stabilite. Maďarská vláda síce urobila niekoľko korekcií, ale v podstate žiadosti MMF a EÚ nevyhovela. Delegácia MMF a EÚ v decembri z prvých neformálnych rozhovorov z Budapešti predčasne odcestovala.
Nezávislosť maďarskej centrálnej banky je pre EÚ kľúčová
10. januára 2012 - (sita)
V rozhovoroch o finančnej pomoci, ktorú chce získať Maďarsko od Medzinárodného menového fondu (MMF) a Európskej únie, zostáva jednou z kľúčových otázok zabezpečenie nezávislosti maďarskej centrálnej banky. Vyhlásil to v pondelok európsky komisár pre hospodárske a menové záležitosti Olli Rehn. Nedávno prijatý maďarský zákon ohrozuje nezávislosť tamojšej centrálne banky a porušuje legislatívu EÚ, povedal novinárom Rehn. Zabezpečenie nezávislosti centrálnej banky je preto „základnou podmienkou“ v rozhovoroch o sprístupnení pomoci, zdôraznil eurokomisár. Vládna strana Fidesz maďarského premiéra Viktora Orbána minulý mesiac presadila v parlamente zákon, ktorý umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Vzťahy medzi maďarskou vládou a centrálnou bankou sú napäté, odkedy sa strana Fidesz dostala k moci. Tá totiž centrálnu banku opakovane kritizovala, že úrokové sadzby drží príliš vysoko a nepodporuje vládnu politiku menovými nástrojmi. Na zmenu spornej legislatívy vyzvala počas víkendu aj výkonná riaditeľka MMF Christine Lagardeová. Premiér Orbán v nedeľu vyhlásil, že má záujem o urýchlenú dohodu s MMF a jeho vláda je pripravená rokovať o všetkých otvorených otázkach.
Hrozí nám stret dvoch alfa samcov
V. Orbán a R. Fico sú podľa psychiatra Pétera Hunčíka politici rovnakého razenia
7. januára 2012 - (Michal Piško - Sme)
Péter Hunčík (60) je psychiater a spisovateľ. Pred rokom 1989 publikoval básne, eseje a rozprávky, v decembri 1989 založil prvý nezávislý maďarský časopis NAP. Radil prezidentovi Havlovi a spoluzakladal televíziu Nova. Prednáša na Carleton University v Ottawe a je šéfom Centra pre výskum interetnických vzťahov Fórum inštitútu v Šamoríne.
Maďarský premiér oslovil ulicu jednoduchou propagandou a už z toho nevie vycúvať, hovorí psychiater Péter Hunčík. Väčšinu Maďarov zatiaľ trápi len padajúci forint.
- Shooty nakreslil Maďarsko ako čiernu dieru Európy. Stáva sa ňou?
- Je to veľmi nepríjemné aj pre nás slovenských Maďarov, ak svet používa prirovnania k Ukrajine či Bielorusku. Tam zatiaľ Maďarsko nie je. Ale najmä pre tých, ktorí čakali niečo iné od človeka, ktorý bol jedným zo strojcov roka '89 v Maďarsku, je to obrovské rozčarovanie.
- Pripomína orbánovské Maďarsko mečiarovské Slovensko?
- Vraždy ani únosy v Maďarsku zatiaľ neboli. Ale čo sa týka osobnostných rysov Viktora Orbána, veľmi ľahko sa dajú nájsť niektoré paralely s niektorými slovenskými lídrami vrátane pána Mečiara.
- Aké sú tam nálady?
- Moji priatelia patria na druhú polovicu ihriska, čiže k liberálom a socialistom. Orbánovci ma dotlačili k socialistom, čo je pre mňa ako pravičiara naozaj rozčarovanie.
- Čím vás dotlačili?
- Maďarská pravica robí už od 89. obrovské prešľapy. Už onoho času pán Antal, ktorý bol väčší formát politika ako Orbán, sa z Budapešti snažil určiť, kto je Maďar a už vtedy tam liberál nepatril. Táto garnitúra robí to isté, ale ešte oveľa ráznejšie. A keďže má dvojtretinovú väčšinu a dokázala pretvarovať maďarskú ústavu aj zákonodarstvo podľa vlastnej tváre, menšinový človek ešte väčšmi cíti, že niečo nie je v poriadku.
- V Maďarsku to tak väčšina nevníma.
- Moji liberálni priatelia sú nesmierne nespokojní a dávajú to jasne najavo. Naposledy v utorok pred operou, kde veľký dav protestoval proti ústave. Proti mediálnemu zákonu tiež protestovalo 40- či 50-tisíc ľudí. Na druhej strane, Orbánovi voliči mu zatiaľ skalopevne veria a aj v mojej rodine v Maďarsku radšej o politike nehovorím.
- Čím ich tak uhranul?
- Maďarským mýtom, že my sme ten národ, ktorý určoval vývoj v celej Karpatskej kotline, máme vedcov s Nobelovou cenou, slávnych básnikov, skladateľov. Kultúrnou nadstavbou argumentoval už Apponyi proti Trianonskej zmluve. Vtedy Maďarsko dostalo krutú ranu, rozdelenie územia nebolo celkom spravodlivé, na mnohých územiach dodnes hovorí 85 percent obyvateľov po maďarsky. Po druhej svetovej vojne dostali ešte väčšiu frčku a potom to bolo 40 rokov tabu. Po 89. naraz džina vypustili.
- Prečo sa teraz prejavuje najsilnejšie?
- Garnitúra, ktorú reprezentuje Orbán, bola sprvu liberálna. Zistili však, že toto teritórium je malé a vidiek im získa konzervatívna nacionálna politika. V polovici 90. rokov urobili čelom vzad a v roku 1998 vyhrali voľby. Vtedy ešte neboli takí silní a nemohli sa prejaviť. Potom prišlo osem rokov opozície a tie, žiaľ, priniesli aj nesmiernu korupciu. Voliči čakali na osloboditeľa a Orbán hral na to, že má zázračný prútik.
- Kým bol Fidesz v opozícii, extrémizmus bol skôr na ulici.
- Orbán osem rokov zdôrazňoval, že keby sme boli pri moci my, taký tlak z Bruselu by sme netrpeli. Hneď ako chcel premiér Gyurcsány presadiť racionalizačné kroky, okamžite zorganizovali masívne protesty a pri nich sa už formovali aj paramilitaristické skupiny, ktoré hrali veľmi dôležitú úlohu. V roku 2006 vyvolali malú revolúciu, obsadili televíziu, podpaľovali autá. Keď sa Orbána pýtali, čo bude, keď sa on dostane k moci, povedal, že im dá dve facky a pošle ich domov. Podcenil, že keď jednoduchou propagandou osloví ulicu, je už veľmi ťažké vycúvať.
- Čo viac znepokojuje verejnosť? Padajúci forint, kritika zahraničia alebo ovládanie súdov, či médií?
- Väčšina spoločnosti vidí zatiaľ jedine problém s forintom, ktorý zhoršujú pôžičky v švajčiarskych frankoch. Tam sa prejavila typická maďarská beťárska mentalita. Celá Európa má síce finančné problémy, ale my z toho nejako vydriblujeme. Teraz sa im to vracia a Orbán nezmôže nič. Preto musí robiť masmediálne zákony, štátna televízia a rádiá zas dokola vysielajú, ako nás Európa nepochopila a ako na nás tlačí.
- Podobá sa vysielanie médií na mečiarovskú STV v 90. rokoch?
- Áno. Prepúšťa sa pod rúškom reorganizácie, zhodou okolností tých, ktorí údajne patria do liberálneho tábora. Zriadili kontrolný úrad pre médiá, na ktorý nemá nikto vplyv a bol zvolený na deväť rokov a zhodou okolností jeho členovia sú z Fideszu.
- Klesli až na úroveň Kapustovej relácie Fašírka?
- Teraz prvýkrát potrestali vlastných ľudí, keď bývalého sudcu Najvyššieho súdu, ktorý sa na recepcii objavil za biskupom Tökésom, vybielili. Keď sa to prevalilo, dvoch redaktorov prepustili. Tento týždeň zas z mnohotisícového protestu proti ústave priniesli zábery prázdnej ulice.
- Bude možné zvrátiť ústavné zmeny?
- Moji priatelia už dlhšie publikujú obavy, že síce možno už v 2014 Orbána porazia, ale čo budú robiť s tým, čo vytvoril? Fidesz si svojich ľudí zabetónoval v sudcovskej rade, médiách, bývalý poslanec strany je aj na čele prokuratúry. Ak sa po voľbách bude prezident, tiež bývalý podpredseda Fideszu, zdráhať vymenovať vládu, môžu sa sťažovať na Ústavnom súde, kde má Fidesz tiež svojich ľudí. Terajšia opozícia je v bezvýchodiskovej situácii.
- Predstavuje to riziko pre Európu?
- Európa už niekoľkokrát zlyhala. V prípade Haidera v Rakúsku, pri Ficovi a Slotovi u nás, ale keď prepadne aj tu a nechá Orbána robiť rodeo, bude to signál pre ostatných.
- Čo môže robiť?
- To, čo bolí Maďarov, je ich finančná situácia. Bežný Maďar nepôjde protestovať proti mediálnemu zákonu či ústave. Ale že euro stojí 320 forintov, to bolí. Ak im Medzinárodný menový fond požičia, môže si určiť jasné pravidlá.
- Ako vývoj v Maďarsku ovplyvňuje Slovensko?
- Nebola náhoda, že s dvojakým občianstvom prišli tesne pred našimi voľbami. Mňa to uráža, hoci si myslím, že v modernej Európe by človek pokojne mohol mať dvojaké občianstvo, je to symbolická vec. Ale tak, ako to robili oni, bolo evidentné, že chcú pomáhať SMK a SNS. Veď keby Slota neuspel, Maďarsko bude jediné, ktoré má Jobbik v parlamente? Ako by to vyzeralo?
- Ako sme mali reagovať?
- Možno vás prekvapím, ale Fico vtedy nemohol robiť nič iné. Bol by blázon, keby neprijal prísny zákon, ktorý prezentoval ako záujem celého Slovenska. Oveľa väčšie sklamanie je, že terajšia vláda s tým nebola schopná za trinásť mesiacov niečo urobiť.
- Oslovuje Orbánova politika našich Maďarov?
- Keď žijete v Srbsku alebo na Ukrajine, iste to má oveľa väčší vplyv ako u nás. Pre slovenských Maďarov to nemá veľký prínos, preto sa čudujem, že Slovensko za týchto podmienok nedokáže urobiť aspoň náznak ústretovosti. Namiesto toho príde pán Matovič so srdiečkom za Orbánom, aby nám nebral našich Maďarov, lebo ich máme radi. Ale mať ma tak rád, že vy mi určíte, ako ja budem rozmýšľať, aký budem mať hodnotový systém, ako môžem nazvať dedinku, kde som sa narodil, to je aká láska?
- Je v poriadku, že naši obyvatelia budú voliť v susednom štáte?
- Nie, väčšina našich Maďarov o to nemá záujem. Strašné je, že sme sa stali predmetom tejto politickej hry. Orbán sa správa ako dedinský macho, ktorý každú chce a Slovensko zas ako nová žiarlivá manželka, ktorej muž sa nemôže pozrieť na inú. Plačem nad tým, ako Slovensko do tej primitívnej pasce napochodovalo.
- Čo môže dnes Slovensko spraviť pre lepšie vzťahy s Maďarskom?
- Keď riešime konflikty, neustále ich účastníkom vysvetľujeme, že vyhrá ten, kto dokáže urobiť originálnejší paradoxný ťah, ktorý nikto nečaká. V tomto prípade to môže byť umožnenie dvojakého občianstva. Čo by sa stalo? Kto by odišiel? Nikto.
- Neposilnili by sa revizionistické úsilia Maďarska?
- Pýtam sa, kto má reálny záujem patriť k Maďarsku? Naozaj nepozná slovenská politická elita realitu? Slovenskí Maďari sú lojálni, ale keď niekto provokatívne príde: buď lojálny, pošlem ho niekam. Prepáčte, ja nie som lojálny? Vojakom som bol, do šiestej robím, platím dane, reprezentujem Slovensko a väčšina našich ľudí sa správa rovnako. Čo ešte chcete? Veď takto nás len tlačíte k Orbánovi. A ten nás zase tlačí späť.
- Ste psychiater. Čo nastane, ak na seba narazia ako premiéri také osobnosti ako Fico a Orbán?
- Obaja sú typom alfa samca, takže to neveští nič dobrého. Nie sú tam ani náznaky, že by dokázali problémy vyriešiť.
- Do akej miery môže byť Orbán pre Fica inšpiráciou?
- Do veľkej. Je medzi nimi veľa podobnosti, čo sa týka hodnotového systému, svetonázorov i komunikácie. Pán Fico sa môže učiť od Orbána a kopírovať to, čo vyskúšal, Orbánove kroky mu budú navyše slúžiť ako legitimizácia. Orbán bude hrať tú istú hru. Bude medzi nimi veľmi dobrá negatívna symbióza.
V Maďarsku vládne strach
7. januára 2012 - (Paul Lendvai - Sme)
Paul Lendvai (1929) je rakúsky novinár. Píše stĺpčeky pre rakúsky denník Der Standard. Na Slovensku mu vlani vyšla kniha Maďari: víťazstvá a prehry.
Vo vianočnom vydaní maďarského týždenníka HVG zverejnili pasáž z knihy veľkého mysliteľa Istvána Bibóa (1911-1979), ktorú napísal pred 65 rokmi. „Byť demokratom znamená predovšetkým nemať strach,” napísal Bibó a upozorňoval, že „v permanentnom strachu sa môže stať pravidlom to, čo skutočné demokracie poznajú len v hodine naozajstného ohrozenia: obmedzenie práv, cenzúra, hľadanie nepriateľa, zradcov a pretláčanie poriadku, alebo aspoň zdania poriadku a národnej jednoty na úkor slobody.” V týchto dňoch cítiť v Budapešti na každom kroku strach z budúcnosti, najmä z bankrotu krajiny. Ešte pred pár týždňami pritom hovoril premiér Viktor Orbán, že Maďarsko už nie je závislé od Európskej únie, Medzinárodného menového fondu a že stojí na vlastných nohách. V tom istom čase vrcholila kampaň proti nezávislosti centrálnej banky a špeciálne proti jej medzinárodne rešpektovanému guvernérovi Andrásovi Simorovi. Aj napriek nebývalo ostrým pripomienkam od predsedu Európskej komisie Josého Manuela Barrosa a Európskej centrálnej banky presadil Orbán so svojou ústavnou väčšinou v parlamente sériu zákonov a medzi nimi aj obmedzenie národnej banky. Orbán opakuje, že za ekonomickou mizériou Maďarska treba vidieť predošlú socialistickú vládu a svetovú ekonomickú krízu. Nezávislí experti, naopak, hovoria o domácej kríze, za ktorú nesú vinu diletantské rozhodnutia Orbánovej vlády. Forint padá a nielen investori, ale stále viac Maďarov sa obáva bankrotu a peniaze ukladajú na bankové účty v Rakúsku. Menový fond a Európska únia zachránili Maďarsko pred krachom už v roku 2008 pôžičkou vo výške dvadsať miliárd eur. Keď vlani Orbán prevzal moc, zmluvu s menovým fondom vypovedal a nezdá sa, že by teraz načiahol ruku s klobúkom a o pomoc poprosil. V budapeštianskych intelektuálnych kruhoch kolujú o Orbánovi najdivokejšie historky, nič však nenasvedčuje tomu, že by sa chystal palácový prevrat v jeho strane. Aj napriek vlne demonštrácií zostáva opozícia slabá a rozbitá. Odobratie frekvencie Klubrádiu, ktoré bolo poslednou rozhlasovou stanicou kritickou voči vláde, naznačuje aj stúpajúci strach Orbána a jeho pätolízačov pred slobodným slovom.
V Komárome príde o prácu vyše 200 Slovákov
8. januára 2012 - (topky.sk)
Vyše 200 slovenských občanov pracujúcich v maďarskom Komárome príde o prácu. Spoločnosť zaoberajúca sa výrobou elektronických súčiastok ZA-CO Kft. Komárom nahlásila hromadné prepúšťanie. Začiatkom marca by firma mala prepustiť 282 zamestnancov. Zhruba 75% z nich je občanov Slovenskej republiky, ktorí do Maďarska dochádzajú za prácou z Komárna a blízkeho okolia. Pre maďarskú tlačovú agentúru MTI to potvrdil šéf župného centra pre zamestnávanie úradu práce v Tatabányi Szabolcs Pákozdi. Zároveň konštatoval, že úrad sa pokúsi prepustených ľudí zamestnať v Komárome a okolí, kde rôzne firmy v priemysle hľadajú takmer 80 pracovníkov. Úrad práce, sociálnych vecí a rodiny v Komárne evidoval začiatkom decembra minulého roka 9465 uchádzačov o zamestnanie. Miera evidovanej nezamestnanosti dosiahla 16,87 %, čo predstavuje medzimesačný nárast o 0,05%. Úrad práce disponoval 112 voľnými pracovnými miestami. Najžiadanejšími profesiami v regióne boli šičky, vodiči, výrobní robotníci a zdravotné sestry.
V Komárne si na nový Dunajský most ešte počkajú
8. januára 2012 - (sita)
Výstavba nového Dunajského mosta v Komárne sa začne najskôr v roku 2015. Pre agentúru SITA to povedala Iveta Fedorová zo Slovenskej správy ciest. Mestské zastupiteľstvo v Komárne nedávno schválilo odovzdanie dokumentácie na stavebné povolenie Slovenskej správe ciest. Z dôvodu zavedenia eurokódov na Slovensku a zmenách v technických predpisoch totiž treba dokumentáciu aktualizovať. O financie na investičnú akciu požiadalo Slovensko spoločne s maďarskou stranou Európsku úniu v rámci Programu cezhraničnej spolupráce Maďarská republika a Slovenská republika 2007 - 2013. Presné náklady budú známe až z aktualizovanej projektovej dokumentácie. „Je snaha, aby výstavba bola hradená z eurofondov,“ podčiarkla Fedorová. Nový Dunajský most bude podľa jej slov situovaný v západnej časti mesta Komárno, približne 200 metrov od železničného mosta. Most bude dlhý 600 metrov a budú na ňom vyhradené aj pruhy pre chodcov a cyklistov. Príjazdová komunikácia bude mať 650 metrov. „Jeden most je nedostatočný na tejto trase, čo spája obidve krajiny cez Dunaj pri Komárne. Technické veci sa už dohodli, ale aj tak to ešte potrvá dva-tri roky, lebo projekty sa musia obnoviť, inak je všetko pripravené,“ povedal primátor Komárna Anton Marek. Fedorová konkretizovala, že najskorší predpokladaný termín začatia výstavby je rok 2015. V súčasnosti je jediným dopravným spojením medzi mestami Komárno a Komárom 110 rokov slúžiaci Alžbetin most, ktorý spája centrálne mestské časti oboch miest. Neustálym zhusťovaním dopravnej premávky sa stáva zaťaženie pre obe mestá neúnosné. Starý most navyše nevyhovuje dnešným požiadavkám z hľadiska šírkového usporiadania ani zaťažiteľnosti aj napriek rekonštrukcii v roku 2006, píše sa na internetovej stránke mesta Komárno. Intenzita dopravy je v rámci Nitrianskeho kraja po meste Nitra najvyššia práve v Komárne. Pri sčítaní dopravy v roku 2010 napočítali za 24 hodín pri vstupe do Komárna v smere od Bratislavy 26 000 vozidiel.
Béla Bugár chce v lyžiarskych strediskách rozdávať víno
8. januára 2012 - (sita)
Strana Most-Híd odštartuje cez druhý januárový týždeň predvolebnú kampaň. S predkampaňou začali už pred Vianocami. „Na mítingoch sme vysvetľovali, čo sa stalo, prečo budú predčasné voľby, lebo voliči pravicových strán sú trošku sklamaní. Kampaň štartujeme druhý januárový týždeň,“ povedal v exkluzívnom rozhovore pre agentúru SITA predseda Most-Híd Béla Bugár. Počas sviatkov svoje predvolebné aktivity strana prerušila. Kampaň bude strana robiť v kultúrnych domoch. „Iné možnosti nemáme,“ konštatoval. Bugár však navštívi aj lyžiarske strediská. „Ja lyžovať neviem. Ja som taký správny Maďar z južného Slovenska. Nikdy som lyžovať nevedel. Rozdávať varené víno, to áno,“ vyhlásil s tým, že uzimeným lyžiarom by mal varené víno rozdávať 14. januára na Martinských holiach.
Bez predsudkov, s maďarčinou. Aj tak vyzerajú nové bilbordy
10. januára 2012 - (aktualne.centrum.sk)
Strany po sviatkoch vytiahli ťažké bilbordové kalibre. Už krátko po prelome rokov sa pritom dala do boja o voliča SMK. Na potreby zobrazených cieľových skupín upozorňujú veľkým písmom v maďarčine. Slovenčina má až druhé miesto, a aj formát tohto textu je menší. Heslovitejšie presviedča Most-Híd s oranžovo-bielymi bilbordami. Tie nezobrazujú straníckych kandidátov, ale vlastnosti, ktorými chce strana spolupráce presvedčiť voliča. Národnostný podtón má aj kampaň Andreja Hrnčiara, nezávislého kandidát pod krídlami bugárovcov. Provokatívne ukazujú typickú maďarskú csípös klobásu či barack pálinku, ale ako sám hovorí „bez predsudkov”. Na svojom webe tvrdí, že tak reaguje na nenávistné reakcie, s ktorými sa po dohode s maďarskou stranou stretol. Do kampaňového súdka priliali svoje aj liberáli. Či však mierne roľnícka kampaň so strihaním trávy, košíkom jabĺk alebo snívaním o budúcnosti získa podporu, ukáže až 10. marec 2012.
Prví rozhodnutí voliči budú z Londýna či Sydney
6. januára 2012 - (Michal Piško - Sme)
Slováci žijúci v cudzine sa musia na voľby prihlásiť už do dvoch týždňov. - Kým zástupy tápajúcich voličov z prieskumov verejnej mienky majú na rozhodnutie či voliť ešte vyše dvoch mesiacov, státisícom voličov ostáva už len pár dní. O dva týždne vyprší lehota, dokedy sa musia na voľby prihlásiť slovenskí občania bývajúci v zahraničí. Úrady a krajanské organizácie odhadujú, že z dvoch miliónov Slovákov v cudzine má občianstvo 250- až 400-tisíc. Na dvoch doterajších voľbách, v ktorých mohli voliť, sa ich zúčastnilo len mizivé percento. V roku 2006 ich poštou hlasovalo 3427, o štyri roky neskôr 5861. Bolo to len 0,22 percenta hlasov. Predseda združenia Slovákov v zahraničí Vladimír Skalský hovorí, že ľudí odrádza od volieb najmä byrokracia. O účasť na voľbách musia požiadať písomne už s 50-dňovým predstihom. „Vtedy sa o voľbách ešte veľa nevie, veľa ľudí navyše tento termín premešká.“ Záujem o voľby zo zahraničia však bude podľa neho ďalej rásť. Čoraz viac obecných úradov totiž žiadosti o účasť na voľbách prijíma aj cez e­mail. Patrí k nim aj Petržalka, kde sa prihlasujú slovenskí občania bez trvalého bydliska na našom území. Na poštu tak budú musieť ísť voliči už len raz, so samotným hlasovacím lístkom. Hlasy voličov spoza hraníc nemusia byť zanedbateľné. V roku 2006 sa o tom presvedčil šéf ČSSD Jiří Paroubek, ktorý sa po uzatvorení miestnosti už videl spolu s komunistami vo vláde. Väčšinu jedného hlasu stratili po pripočítaní necelých sedemtisíc hlasov z cudziny, kde drvivo zvíťazila ODS. Výrazný nárast zahraničných voličov podľa Skalského prinesie až možnosť voliť cez internet. „V dnešných časoch moderných technológií, keď cez internet ovládame všetky naše peniaze, je absurdné voliť iba poštou,“ myslí si. Združenie preto navrhuje elektronické voľby zatiaľ aspoň zo zahraničia. „Politici a odborníci sa obávajú najmä toho, že do rómskych osád by prišli ľudia s notebookom a skúpili všetky hlasy. To v zahraničí, kde je komunita rozptýlená a nepredstavuje ani takúto sociálnu skupinu, nehrozí,“ hovorí Skalský. „Zatiaľ je to v štádiu úvah,“ reagovala Natália Hattalová z ministerstva vnútra.
Postup - Voľby z cudziny
• občania žijúci v cudzine musia požiadať o voľby poštou
v mieste trvalého bydliska do 20. januára;
• občania bez trvalého pobytu sa registrujú na miestnom úrade v Petržalke;
• hlasovacie lístky im úrady pošlú do 4. februára;
• lístok treba doručiť do 9.3.
Maďarsko za november vykázalo obchodný prebytok
9. januára 2012 - (sita)
Maďarsko za november podľa predbežných údajov vykázalo v zahraničnom obchode prebytok 666 mil. eur. Informoval o tom v pondelok štatistický úrad krajiny. V októbri vykázalo Maďarsko obchodný prebytok v sume 490,3 mil. eur. Štatistický úrad ďalej uviedol, že export v novembri medziročne posilnil o 3,9 % a dovoz v porovnaní s rovnakým mesiacom predchádzajúceho roka vzrástol o 6 %. Novembrový obchodný prebytok Maďarska v porovnaní s prebytkom za rovnaký mesiac predošlého roka sa výrazne nezmenil. Za január až november 2011 maďarský vývoz oproti rovnakému obdobiu predošlého roka posilnil o 12,8 % a dovoz sa zväčšil o 11,4 %. Za január až november minulého roka krajina dosiahla obchodný prebytok 6,6 mld. eur. Znamená to zlepšenie oproti rovnakému obdobiu roka 2010, kedy vykázala obchodný prebytok 5,1 mld. eur.
Maďarsko predalo obligácie za 40 miliárd forintov, ale s vysokými výnosmi
9. januára 2012 - (tasr / bloomberg)
Maďarsku sa dnes podarilo predať celý plánovaný objem krátkodobých pokladničných poukážok, ale muselo akceptovať rast výnosov, ktoré dosiahli najvyššiu úroveň od júna 2009. Podľa údajov agentúry pre riadenie maďarského štátneho dlhu vláda v Budapešti získala 40 miliárd forintov (125.608 eur) z predaja šesťtýždňových pokladničných poukážok. Priemerný výnos z nich ale vzrástol na 7,77 % zo 7,24 % pri aukcii rovnakých obligácií 28. novembra 2011. Maďarská mena forint po zverejnení informácií, že premiér Viktor Orbán pracuje na obnovení rozhovorov o finančnej pomoci od Medzinárodného menového fondu (MMF) a Európskej únie (EÚ) dnes posilnila o 0,3 % a o 11.50 h SEČ sa predávala pri kurze 313,55 HUF/EUR. Forint sa totiž minulý týždeň prepadol na rekordne nízku úroveň oproti euru. Dôvodom bol predčasný odchod delegácie MMF a EÚ z Budapešti, lebo premiér Orbán odmietol odvolať nový kontroverzný zákon o centrálnej banke. Počas uplynulého víkendu však už Orbán avizoval, že je ochotný akceptovať „akýkoľvek” úverový program, ktorý posilní finančný trh v Maďarsku. To podľa analytikov signalizuje, že vláda v Budapešti sa chce čo najrýchlejšie dohodnúť s MMF, aj keď neistota okolo sporného zákona zatiaľ pretrváva.
Soros považuje dlhovú krízu za nebezpečnejšiu než finančnú
9. januára 2012 - (čtk)
Súčasná dlhová kríza v Európe je nebezpečnejšia než svetová finančná kríza v roku 2008. Uviedol to v pondelok podľa agentúry Reuters známy americký miliardár a investor maďarského pôvodu George Soros. Už minulý týždeň podľa tlače upozornil, že krach eura a rozpad Európskej únie by mali katastrofálne dôsledky pre svetový finančný systém. „Euro teraz potenciálne ohrozuje politickú súdržnosť Európskej únie,” uviedol Soros podľa denníka Business Line. „Ak sa jednotná mena zrúti, povedie to k rozpadu celej Európskej únie. A to bude katastrofálne nielen pre Európu, ale aj pre celý globálny finančný systém,” dodal. Šéfka Medzinárodného menového fondu (MMF) Christine Lagardeová minulý mesiac varovala, že svetová ekonomika sa nachádza v nebezpečnej situácii. Európa by podľa nej mala objasniť investorom, ako presne chce bojovať s dlhovou krízou v eurozóne. Predstavitelia Európskej únie sa na decembrovom protikrízovom summite dohodli na hlbšej integrácii eurozóny, na poskytnutí až 200 miliárd eur Medzinárodnému menovému fondu (MMF) a na skoršom zavedení Európskeho stabilizačného mechanizmu ESM. „Decembrový summit neposkytol dostatok finančných podrobností,” povedala Lagardeová v nedávnom rozhovore pre francúzsky denník Journal du Dimanche. „Pre Európanov by bolo užitočné, keby hovorili jedným hlasom a predstavili ľahko pochopiteľný a podrobný harmonogram (protikrízových opatrení). Investori na to čakajú,” dodala.
Okolie domu Orbána bude uzavreté až do februára
9. januára 2012 - (tasr)
Okolie domu maďarského premiéra Viktora Orbána v Budapešti bude uzatvorené až do 2. februára. Opatrenie, ktoré pôvodne malo platiť od 23. decembra do 2. januára, odôvodnilo Centrum pre protiteroristickú ochranu (TEK) iba oznámením, že v dome na ulici Cinege sa bude zdržiavať chránená osoba. Centrum nekomentovalo otázku spravodajského servera Origo.hu, či pri dome predsedu vlády nahlásil niekto demonštráciu. V rozhodnutí TEK-u sú presne vyznačené hranice uzatvoreného územia, mimo ktorých sa môžu konať verejné podujatia a na ktorých je možné uplatňovať právo na zhromažďovanie. Redaktor Origa na uvedenom mieste v 12. budapeštianskom obvode nenašiel nijaké náznaky uzatvorenia a nevidel tam ani žiadneho policajta. Podľa TEK-u je realizáciou ochrany poverená polícia, ktorá sa zatiaľ k záležitosti nevyjadrila. Súčasťou vyznačeného uzatvoreného priestoru je aj Nemecká základná škola a vjazd pre vozidlá gymnázia na ulici Csipke. Vlani v lete už raz uzavreli okolie Orbánovho domu, pretože pracovníci poriadkových síl avizovali, že by tam chceli demonštrovať, pripomína Origo.hu.
Maďarsko je veľký kandidát na bankrot
Podľa Finacial Times Deutschland sa krajina dostala do dramatickej situácie.
9. januára 2012 - (tasr)
Maďarsko sa po prijatí nového zákona o centrálnej banke a po znížení svojej medzinárodnej dlhovej dôveryhodnosti agentúrou Fitch dostalo do dramatickej situácie. Nemecký denník Financial Times Deutschland cez víkend v komentári napísal, že je v Európe jedným z veľkých kandidátov na bankrot. Aj keď niečo také je dosť zložité vzhľadom na väzby krajiny s EÚ. Ako posledná z troch z veľkých svetových agentúr posunula agentúra Fitch bonitu Maďarska do špekulatívneho pásma. Jeho výhľad klasifikovala ako negatívny. Investorom signalizuje, že pretrváva viac ako 50-% pravdepodobnosť, že sa časom môže rating ešte zhoršiť. Agentúra Fitch uviedla, že Maďarsko sa dostalo do špekulatívneho pásma preto, lebo medzi ním a jeho medzinárodnými veriteľmi, Európskou úniou a Medzinárodným menovým fondom (MMF), zostáva hlboká priepasť v názoroch na možnosť poskytnutia nového záchranného balíka. Budapešť ho podľa medzinárodných expertov naliehavo potrebuje, aby sa vyhla vyhláseniu platobnej neschopnosti. Investori silno pochybujú o vládnej ekonomickej politike a o tom, že sa Orbánov kabinet dokáže dohodnúť s inštitucionálnymi veriteľmi na novom úvere. Agentúru čiastočne viedlo k zníženiu maďarskej bonity aj „pokračovanie neortodoxnej ekonomickej politiky, ktorá podrýva dôveru investorov a sťažuje možnosť dosiahnuť dohodu s MMF/EÚ”, uviedol Matteo Napolitano, riaditeľ pre ratingy štátov agentúry Fitch. Medzinárodný tlak sa prejavoval na kurze maďarskej meny celý prvý januárový týždeň. Forint sa v ňom dostal v piatok voči euru na historický najnižší kurz (1 EUR/324 HUF). Vo štvrtok žiadali investori na medzinárodnom trhu za kúpu jednoročných štátnych dlhopisov od Budapešti priemerný úrok 9,96 %. Grécko, Írsko a Portugalsko museli požiadať EÚ a MMF o pomoc pri úrokovej miere na svoje dlhopisy o 2 % nižšej. Orbánova vláda sa obrátila na EÚ a MMF so žiadosťou o nový úver v predstihu, už v polovici novembra minulého roka. Vtedy maďarskí predstavitelia hovorili len o poistnej pôžičke, vôbec nie akútnej, ktorá by sa čerpala iba v prípade krajnej núdze. Spoločná misia oboch veriteľov začala o ňom rokovať, ale žiadala zastavenie legislatívneho procesu prijímania nového zákona o centrálnej banke. Keď bolo jasné, že Orbán nesplní podmienku, misia 16. decembra prerušila rokovanie a na neurčito odcestovala z Budapešti. Experti oboch inštitúcií uvádzajú, že zákon ohrozuje nezávislosť centrálnej banky. A také niečo nie je v EÚ mysliteľné. Oficiálny predstaviteľ Európskej komisie (EK) v Bruseli, ktorý chcel zostať v anonymite, povedal, že jej vyjednávači, ktorí odišli z Budapešti, sa do maďarského hlavného mesta nevrátia dovtedy, dokiaľ nebude istota, že nezávislosť guvernéra centrálnej banky zostane nenarušená. Zrušenie nového zákona o centrálnej banke je kľúčovou podmienkou na obnovenie rokovania s Budapešťou tak Európskej centrálnej banky, ako aj MMF. Fitch dodáva, že aj keby sa dohoda o úvere dosiahla, nerozptýlia sa pochybnosti o schopnosti maďarskej vlády plniť jej prísne podmienky. Hospodárska politika Orbánovej vlády je totiž nepredvídateľná. Investorov znepokojujú neštandardné vládne opatrenia na zabezpečenie príjmov štátneho rozpočtu. Nimi sa vyhýba vláda nepopulárnym reštrikčným opatreniam. Namiesto toho zvyšuje dane bankám, telekomunikačným spoločnostiam, zoštátnili úspory v súkromných dôchodkových fondoch a podobne. Investorov znervózňujú aj nové zákony, ktoré zvyšujú centralizáciu politickej moci a narušujú demokratické pomery a rovnováhu v krajine. Kríza eurozóny má na Maďarsko hlboký vplyv. Takmer 80 % jeho exportu smeruje do krajín EÚ. Maďarská domáca spotreba v dôsledku vysokej zadlženosti obyvateľstva, vrátane hypotekárnych úverov v zahraničných menách, najmä švajčiarskom franku, silno klesá. V polovici minulého desaťročia si mnohé rodiny brali úvery, lebo kurz forintu voči franku bol výhodný. Avšak finančná a hospodárska kríza na sklonku roku 2008 a v roku 2009 i súčasná dlhová kríza v eurozóne výrazne posilnili frank aj voči forintu. Maďarským dlžníkom z pôvodného bremena ubúda len málo. Mnohí prišli o zamestnanie a teraz nemajú prostriedky na splátky. Krach banky Lehman Brothers v septembri 2008 priviedol Maďarsko na pokraj bankrotu. EÚ a MMF ho odvrátili úverom 20 miliárd eur. Z nich však už v tomto roku musí vrátiť Budapešť najmenej 4,8 miliardy eur. Okrem toho ďalší veritelia maďarských štátnych dlhopisov ich majú vo svojich portfóliách za 16,53 miliardy USD (13,47 miliardy eur). Najviac ich nakúpili rakúske banky. Finančná situácia Budapešti sa už v piatok prejavila v raste úrokov rakúskych štátnych dlhopisov. V roku 2009 maďarský hrubý domáci produkt (HDP) medziročne klesol o 6,7 % a hospodárski experti očakávajú, že krajina smeruje do novej recesie. Nemala by byť taká silná ako tá pred troma rokmi. Tamás Fellegi, hlavný vládny medzinárodný finančný vyjednávač, koncom minulého týždňa povedal, že „môžem vyrokovať bezpečnú sieť úveru pre Maďarsko; finančné riešenia s rozumnými podmienkami môžeme podporiť. O tom sa nikdy nepochybovalo”. Dodal, že si vláda uvedomuje vážnosť situácie aj o aké významné záležitosti ide v rokovaniach s MMF. Analytici uviedli, že Fellegi musí konať rýchlo. Podľa hodnotenia francúzskej bankovej skupiny BNP Paribas pre Budapešť nejestvuje iná možnosť, lebo MMF a EÚ ako veriteľov nemá kým nahradiť. Hlavný ekonóm Európskej banky pre obnovu a rozvoj (EBOR) Erik Berglöf upozornil na to, že maďarská vláda v prípade dohody bude musieť prijať oveľa tradičnejšie, teda tvrdšie podmienky poskytnutia preklenovacieho úveru. Na odvrátenie nového bankrotu potrebuje Budapešť 15 až 20 miliárd eur. Minister zahraničných vecí János Martonyi pre sobotné vydanie francúzskeho denníka Le Figaro povedal, že „sme pripravení diskutovať aj o najčastejšie citovanom probléme - zákone o centrálnej banke”. Dodal, že ECB navrhuje urobiť v ňom 15 zmien. „Prijali sme z nich 13 alebo 14.” Význam dohody s MMF a EÚ v piatok prekvapujúco vyzdvihol aj premiér Orbán. Úspešné uzavretie rozhovorov s MMF však považuje pre Maďarsko za dôležité preto, lebo „keď budeme mať bezpečnú sieť pomoci, potom budeme môcť sústrediť všetky svoje sily na podporu hospodárskeho rastu. To je naliehavá úloha”. Problémy maďarskej ekonomickej politiky sú len jednou z oblastí, prečo sa Maďarsko dostalo do paľby medzinárodnej kritiky. Druhou sférou je vnútropolitický vývoj. Socialisti a sociálni demokrati podporujú zápas opozície s pravicovo-konzervatívnou vládou. „Našou úlohou je, aby sme sa usilovali o to, aby sa svet dozvedel, že sa maďarská vláda Viktora Orbána dostala spod kontroly,” uviedol šéf ľavicových strán v EÚ Stanislav Stanišev vo svojom vyhlásení. Kritický názor na súčasnú situáciu majú aj európski Zelení. A luxemburský minister zahraničných vecí Jean Asselborn zašiel v rozhovore pre miestny denník Tageblatt ešte ďalej. Za zmeny v ústave označil Maďarsko za „škvrnu” EÚ. Právny poriadok v krajine bol narušený mediálnym zákonom a možnosťou výmeny sudcov. „Také niečo sa v rozvinutej krajine ešte nestalo.” Vláda oklieštila aj právomoci ústavného súdu. FTD pripomína, že desiatky tisíc protestujúcich 2. januára pred budovou opery, kde sa konala slávnosť k vstupu novej ústavy do platnosti, nie náhodou volala na Viktora Orbána „Viktator”. „Európska komisia ako strážkyňa zmlúv musí zasiahnuť,” pokračoval Asselborn. Minister navrhol, aby sa na summite koncom januára prijalo rozhodnutie o zastavení vyplácania prostriedkov Maďarsku z fondov EÚ. Smerovanie maďarskej krízy sa môže vyjasniť tento týždeň. Európska komisia má v stredu na programe diskusiu o Maďarsku a rozhodovanie o postupe proti nemu za viacnásobné porušenie prístupovej zmluvy. Na programe je aj rokovanie delegácie vedenej T. Fellegim vo Washingtone s predstaviteľmi MMF. Malo by ísť len o sondážne a konzultačné rozhovory, ktorých obsahom bude zrejme možnosť obnovenia rokovaní oboch strán o novom preklenovacom úvere Budapešti a podmienkach jeho poskytnutia. Informovali o tom agentúry Reuters, AP, DPA, APA a nemecký denník Financial Times Deutschland.
Menový fond Maďarsku neustúpi, tvrdí Lagardeová
9. januára 2012 - (tasr)
Zákon o maďarskej centrálnej banke bude jednou z hlavných tém schôdzky Medzinárodného menového fondu (MMF) s maďarskou delegáciou, ktorá sa bude konať tento týždeň vo Washingtone. Oznámila to generálna riaditeľka MMF Christine Lagardeová vo víkendovom rozhovore pre internetovú stránku spravodajskej televízie CNN. „Neustúpime, neprijmeme kompromisy, ale ani predčasne neopustíme rokovací stôl,” povedala Lagardeová na margo otázky dôležitosti nezávislosti centrálnej banky. Šéfka MMF vyjadrila obavy z toho, či prijaté maďarské zákony sú v súlade s požiadavkami Európskej únie. „Preveríme túto otázku. Viem, že Európska komisia to robí tiež, a dúfam, že aj maďarské orgány sa snažia, aby zákony vyhoveli požiadavkám únie. Najmä, ak ide o nezávislosť centrálnej banky,” dodala. Maďarský premiér Viktor Orbán v nedeľu (8. januára) vyhlásil, že dosiaľ voči Maďarsku nezaznel jediný argument týkajúci sa právnych noriem maďarského hospodárstva, a teda ani zákona o centrálnej banke, pre ktorý by parlament musel meniť ktorýkoľvek zákon. Vláda je podľa jeho slov otvorená všetkým názorom a pohľadom. „Z našej strany nie sú žiadne podmienky k rokovaniam,” dodal Orbán, podľa ktorého jediným hľadiskom maďarského kabinetu pre očakávané rokovania s MMF a Európskou úniou (EÚ) je záujem Maďarska. Delegácia MMF a EÚ podmienila začatie rokovaní odvolaním maďarského zákona o centrálnej banke a zákona o hospodárskej stabilite. Maďarská vláda síce urobila niekoľko korekcií zákona o centrálnej banke, ale v podstate žiadosti MMF a EÚ nevyhovela. Delegácia MMF a EÚ v decembri 2011 z prvých neformálnych rozhovorov z Budapešti preto predčasne odcestovala. Prípravné rokovania predstaviteľov Maďarska a MMF sa začnú 11. januára vo Washingtone.
Orbán opäť potvrdil záujem o rýchlu dohodu s MMF
9. januára 2012 - (sita)
V rámci rokovaní o novom úverovom programe od Medzinárodného menového fondu (MMF) je Maďarsko pripravené diskutovať o všetkých otázkach, vyhlásil v nedeľu maďarský premiér Viktor Orbán. Maďarsko čakajú náročné rokovania po tom, čo predstavitelia MMF a Európskej únie dali Orbánovi najavo, že od vlády v Budapešti očakávajú zmenu zákona, ktorý podľa nich ohrozuje nezávislosť centrálnej banky krajiny. Neformálne rozhovory s Maďarskom EÚ a MMF v závere minulého roka predčasne ukončili práve pre spornú legislatívu o centrálnej banke. „Z našej strany si v rozhovoroch nekladiem žiadne predbežné podmienky,” povedal Orbán v rozhovore pre štátnu tlačovú agentúru MTI. „Možno diskutovať o všetkých otázkach, ktoré partneri v rozhovoroch považujú za dôležité,” dodal premiér. Výkonná riaditeľka MMF Christine Lagardeová počas víkendu zdôraznila, že legislatíva o centrálnej banke bude kľúčovým bodom nadchádzajúcich rokovaní s Maďarskom. Orbán v rozhovore pre MTI zopakoval, že nevidí dôvod na spochybňovanie zákona, keďže Európska komisia podľa neho nenamietala proti rozšíreniu počtu členov bankovej rady za predchádzajúcej vlády v roku 2004. Záujme o urýchlenú dohodu s MMF vyjadril Orbán aj v piatok po stretnutí s guvernérom maďarskej centrálnej banky. „Vláda a centrálna banka sa zhodli, že dosiahnutie dohody s MMF v najkratšom možnom čase, je v záujme ekonomiky,” uviedol Orbán. Stretnutie s premiérom navrhol guvernér centrálnej banky v Maďarsku Andras Simor po tom, čo maďarský forint spadol vo štvrtok voči euru na historické minimum. Vzťahy medzi vládou a guvernérom sú napäté, odkedy sa strana Fidesz dostala k moci. Tá totiž centrálnu banku opakovane kritizovala, že úrokové sadzby drží príliš vysoko a nepodporuje vládnu politiku menovými nástrojmi.
„Nezaznela kritika, pre ktorú by musel parlament meniť zákony“
8. januára 2012 - (tasr)
Doposiaľ voči Maďarsku nezaznel jediný argument týkajúci sa právnych noriem maďarského hospodárstva a teda ani zákona o centrálnej banke, kvôli ktorému by parlament musel meniť ktorýkoľvek zákon. Vyhlásil to dnes v rozhovore pre maďarskú tlačovú agentúru MTI maďarský premiér Viktor Orbán. Vláda je podľa jeho slov otvorená každému názoru a pohľadu. „Z našej strany nie sú žiadne podmienky k rokovaniam,” dodal Orbán, podľa ktorého jediným hľadiskom maďarského kabinetu pri očakávaných rokovaniach s medzinárodným menovým fondom (MMF) a EÚ je záujem Maďarska. Na margo kritiky Európskej centrálnej banky (ECB) k zákonu o maďarskej centrálnej banke premiér Orbán povedal, že nový zákon zvyšuje nezávislosť Maďarskej národnej banky (MNB) a podotkol, že do zákona zakomponovali 13 z 15 návrhov ECB. MMF a EK dostali od maďarských úradov 21. novembra 2011 žiadosť, v ktorej sa uvádza, že Budapešť chce rokovať o finančnej podpore, ktorú by Maďarsko potrebovalo vo forme preventívneho úveru. Delegácia MMF a EÚ podmienila začatie rokovaní odvolaním maďarského zákona o centrálnej banke a zákona o hospodárskej stabilite. Maďarská vláda síce urobila niekoľko zmien zákona o centrálnej banke, ale podstatným bodom žiadosti MMF a EÚ nevyhovela. Delegácia MMF a EÚ v decembri z prvých neformálnych rozhovorov predčasne odcestovala z Budapešti. Prípravné rokovania predstaviteľov Maďarska a MMF sa začnú 11. januára vo Washingtone.
Orbánova vláda nezvážila výhrady Ameriky
6. januára 2012 - (tasr)
USA už maďarskú vládu prestali žiadať, aby znova zvážila svoje rozhodnutia. Spojené štáty mesiace aktívne konzultovali s maďarskou vládou významné reformy, pričom vyjadrili svoje obavy v súvislosti so systémom demokratických bŕzd a protiváh - a preto sú sklamané, že Budapešť nezvážila prakticky žiadnu z ich námietok. Povedala to dnes v maďarskom verejnoprávnom rozhlase veľvyslankyňa USA v Budapešti Eleni Tsakopoulusová Kounalakisová. Podľa jej slov to však neznamená, že by USA už maďarskú vládu prestali žiadať, aby znova zvážila svoje rozhodnutia. Veľvyslankyňa pripomenula list šéfky americkej diplomacie Hillary Clintonovej, v ktorom aj verejne naliehala na maďarskú vládu, aby brala vážne dôležitosť demokratických inštitúcií. Washington je podľa nej veľmi sklamaný, že Maďarsko nevzalo do úvahy americké výhrady súvisiace s novou ústavou. „Maďarské zákony prijímajú Maďari. Spojené štáty nenariaďujú Maďarsku, aké zákony má prijímať. Musíme si ctiť demokraticky zvolenú vládu, ktorá sa dostala k moci v slobodných a férových voľbách,” dodala. „Určité detaily maďarských reforiem sa podľa USA vážne dotýkajú demokracie. Na takéto skutočnosti budeme aj naďalej poukazovať, vždy však s úctou a priateľským spôsobom,” konštatovala veľvyslankyňa. Ako príklady uviedla situáciu centrálnej banky, reformu justície a mediálny zákon. „Medzinárodné výhrady nebrala maďarská vláda do úvahy ani v prípade cirkevného zákona,” poznamenala Tsakopoulusová Kounalakisová. Ohľadne reakcií zahraničných investorov na situáciu v Maďarsku povedala, že istota a vypočítateľnosť sú pre investorov dôležité. Poznamenala však, že americké podniky pôsobiace v Maďarsku tam chcú zostať, pretože v krajine je veľmi dobrá infraštruktúra, pracovná sila je kvalifikovaná a v porovnaní s inými európskymi krajinami sú prevádzkové náklady stále výhodné. Veľvyslankyňa USA sa vlani v októbri stretla s maďarským premiérom Viktorom Orbánom, kedy tlmočila oficiálny demarš Spojených štátov v súvislosti s prijímaním ústavných zákonov.
Maďarsko ustupuje Bruselu. Potrebuje peniaze
7. januára 2012 - (tasr / dpa)
Maďarsko je pripravené rokovať s Európskou úniou o svojom kontroverznom zákone o centrálnej banke. Povedal to v rozhovore pre dnešné vydanie francúzskeho denníka Le Figaro maďarský minister zahraničných vecí János Martonyi. Maďarsko koncom minulého roka začalo predbežné rozhovory s EÚ a Medzinárodným menovým fondom (MMF) o finančnej pomoci, no viaceré kroky maďarskej vlády vrátane zákona o centrálnej banke vyvolali znepokojenie na medzinárodnej scéne. „Sme pripravení na diskusiu. Napríklad aj o najčastejšie citovanom probléme: zákone o centrálnej banke,” povedal Martonyi pre Le Figaro. Povedal to len krátko po tom, ako ratingová agentúra Fitch ako posledná z troch hlavných agentúr znížila v piatok (6. 1.) rating Maďarska do špekulatívneho pásma. Aj forint zaznamenal v priebehu týždňa prepad oproti euru na historické minimum. V stredu (11. 1.) hlavný maďarský vyjednávač v rokovaniach s MMF Tamás Fellegi odcestuje do Washingtonu na neformálne rozhovory s predstaviteľmi fondu. Tí budú chcieť vedieť, do akej miery je Orbán ochotný pristúpiť na nimi požadované reformy.
Maďarsko sa bráni, svet ho vraj nechápe
5. januára 2012 - (sita)
Maďarská vláda je pripravená rokovať o akejkoľvek otázke, neakceptuje však nikoho, kto spochybňuje jej vernosť voči demokracii. Minister zahraničných vecí János Martonyi to vyhlásil počas návštevy Ostrihomu. Zrejme tak reagoval na výhrady zahraničných predstaviteľov týkajúce sa viacerých nových zákonov a ústavy z dielne vlády Viktora Orbána. Podľa jeho slov, ktoré citovala tlačová agentúra MTI, Maďari sami seba vnímajú inak, ako ich vnímajú v zahraničí, a „je mnoho vecí, ktoré svet nedokáže pochopiť”. „Svet nebude nikdy chápať naše strasti a duchovné rany,” povedal Martonyi, ktorý zahraničie napriek tomu žiada, aby sa Maďarov „pokúsilo pochopiť”. Minister v tejto súvislosti konštatoval, že ťažiskom sporov Maďarska so susednými krajinami sú ľudské práva, a to jednotlivcov i komunít. „Žiadame všetkých našich susedov, aby si zvykli na myšlienku, že neexistuje osobná identita bez spoločenskej identity. Ak to pochopia, budú tiež lepšie chápať európsku identitu,” odkázal.
V maďarských e-shopoch je lacnejšia najmä elektronika
9. januára 2012 - (Valček Adam - Sme)
Desiatky eur sa dajú ušetriť nákupom elektroniky alebo hračiek cez maďarské internetové obchody. Budapešť síce od januára zvýšila sadzbu DPH, ale pre slabnúci forint sú maďarské e-shopy atraktívne aj pre spotrebiteľov zo zahraničia. Kým s dopravou tovaru na Slovensko zväčša obchodníci problém nemajú, bez znalosti maďarčiny záujemca o nákup zväčša nepochodí. Najväčšie cenové rozdiely sú pri hračkách a menšej elektronike, ako sú mobily, tablety či empétrojky. Menej sa dá ušetriť pri kúpe fotoaparátov či televízorov. Napríklad 3G iPad 2 so 64 gigabajtmi pamäte predáva tunajší e-shop mZone.sk za 799 eur. Maďarský e-shop Libri.hu ho ponúka za takmer 231-tisíc forintov, čo je v prepočte 720 eur. Zhruba 50 eur sa dá ušetriť aj kúpou lacnejšieho 3G iPadu 2 so 16 gigabajtmi pamäte, ktorý sa u nás predáva za 599 eur. V Maďarsku ho kúpite za 546 eur. Necelých dvesto eur sa dá ušetriť pri kúpe smartfónu HTC Desire HD, ten tamojšie e-shopy ponúkajú aj za 351 eur. Náš Datart ho má za 519 eur, TPD u nás za 529 eur. Cenové rozdiely sa dajú nájsť pri empétrojkách, televízoroch či digitálnych zrkadlovkách. Napríklad Canon EOS 550D so zoomom možno v Maďarsku kúpiť aj za 780 eur, u nás stojí 800 eur. Balenie stavebnice Lego, ktoré u nás stojí 70 eur, sa dá v Maďarsku kúpiť aj za 50 eur. Cez maďarské e-shopy sa dajú kúpiť aj filmy na DVD a Blu-Ray nosičoch, ktoré obsahujú slovenské či české titulky alebo dabing. No v ich cenách sa maďarské internetové obchody rovnajú našim. Trilógiu Jurský park na Blu-Ray diskoch ponúka Gorila.sk za 62 eur, toľko vyjde aj v Maďarsku. Podobne je to aj s kolekciou DVD diskov filmov o Harrym Potterovi. Totožné ceny majú aj knihy v maďarskom a slovenskom vydaní. Spolumajiteľ kníhkupectva Martinus.sk Michal Meško to vysvetľuje aj tým, že koncové ceny kníh a filmov vychádzajú z odporúčaní vydavateľov. „Tých sa držia všetci obchodníci,” dodal.
Slabý forint vylákal do Maďarska tisíce Slovákov
10. januára 2012 - (tasr)
Parkoviská pri maďarských obchodoch v pohraničí zaplnili autá so slovenskými značkami. Historicky najnižší kurz maďarského forintu (HUF) denno-denne priláka do Maďarska na nákupy tisíce turistov. Hlavne z prihraničných oblastí chodia ľudia nakupovať do zahraničia, keďže všetko je lacnejšie. Z troch opýtaných domácich obchodných reťazcov len predseda Predstavenstva COOP Jednota Dunajská Streda Ľudovít Kulcsár priznal, že nákupná horúčka negatívne ovplyvňuje tržby ich obchodov. „Silný pokles obratu pociťujeme už niekoľko týždňov, pričom sa snažíme ponúknuť neuveriteľné zľavy,” povedal. „Súčasný kurz HUF nepociťujeme. V našich obchodoch, ktoré sú blízko hraníc, monitorujeme vývoj cien na týždennej báze a tieto obchody sú schopné aj vďaka dobrým cenovým programom plne konkurovať hladine forintu,” konštatovala pre TASR manažérka vonkajších vzťahov Tesco Stores SR, a. s., Oľga Hrnčiarová. Podobne sa vyjadrila aj PR manažérka a tlačová hovorkyňa spoločnosti Lidl SR Jana Čupková. „Zmeny v nákupnom správaní zákazníkov sme nezaznamenali. Spoločnosť Lidl ponúka dlhodobo rôznorodé produkty za výhodné ceny. Každý týždeň navyše pripravuje pre svojich zákazníkov špeciálne tematické akcie, ktoré ponúkajú tak potraviny, ako aj non-food za lákavé ceny,” povedala s tým, že spoločnosť Lidl pri tvorbe cien reflektuje na aktuálnu situáciu na trhu. Napriek vyjadreniam hovorcov domácich obchodných reťazcov stretnete na parkoviskách maďarských obchodných domov dve tretiny zákazníkov so slovenskými štátnymi poznávacími značkami. „Potraviny sú o 35-40 percent lacnejšie ako u nás, odevy možno aj viac ako o polovicu, keďže obchodné domy majú aj veľké zimné zníženie cien,” povedala kupujúca v Ostrihome, kde premávka po Moste Márie-Valérie sa zdvojnásobila. V priebehu týždňa bude v Maďarsku benzín drahší o desať forintov, ale doteraz popri nákupoch sa oplatilo aj natankovať. Pri súčasnom kurze aj pohonné hmoty boli lacnejšie. „Kúpila som synom nohavice a pulóver, vyšlo to o 50 percent lacnejšie a pritom sme aj natankovali,” pochválila sa matka dvoch detí z Galanty v Győri. V týchto dňoch sa v Maďarsku kupuje všetko. „Najviac sa oplatí kupovať pracie prostriedky, pekárenské a tabakové výrobky,” vysvetlil pán v stredných rokoch v Mosonmagyaróvári. Dodal, že s rodinou, známymi a kamarátmi prichádza z Bratislavy do susednej krajiny každý týždeň.
Lacné jedlo i nápoje. Slováci vykupujú Maďarov
10. januára 2012 - (F. Kvarda - hnonline.sk)
V čase, keď sa Maďari zbavujú forintov, pre Slovákov sa krajina stáva nákupným rajom. Stačí necelá polhodina cesty autom a z centra Bratislavy ste tam. Maďarsko sa pre Slovákov stáva skutočným nákupným rajom. Môže za to forint, ktorý sa v posledných týždňoch prepadol na absolútne historické dno. Obchody u našich južných susedov tak objavujú tí, ktorí doteraz uprednostňovali nákupy doma na Slovensku. Väčšina zhodne tvrdí, že sa to rozhodne oplatí. „Aha, tridsať toaletných papierov za... Koľko to je na naše? Tri eurá!“ počuť zhovárať sa prekvapených ľudí slovenčinou už pri vstupe do jedného z hypermarketov v meste Mosonmagyaróvár, ležiacom asi 15 kilometrov od slovenských hraníc. Stačí, keď si pri návšteve jednoduchým prepočtom v hlave prerátate cenu niekoľkých akciových tovarov. Začnete pochybovať, či vám vystačí malý košík, ktorý ste si zobrali pri vchode. Tak len pre istotu, vrátite sa po veľký vozík. Výber v hypermarkete v známom kúpeľnom meste Mosonmagyaróvár je síce o čosi menší než v Bratislave. Kupujúci, ktorý sem príde po potraviny či cigarety, tu však nájde všetko potrebné. Lacnejšie ponúkajú azda všetky tovary, od potravín cez oblečenie až po kozmetiku. Ušetriť sa dá - hrubým odhadom - od desať do tridsať percent. Pri nákupe už nad sto eur vám tak v peňaženke zostanú rádovo desiatky eur. Oplatí sa vám to teda, aj keď do konečného účtu za svoj výlet za hranice zarátate i cenu benzínu.
Maďari panikária, zbavujú sa forintov
8. januára 2012 - (hnonline.sk)
Maďari panikária. Masovo sa zbavujú forintu pre jeho nedávny prudký prepad. Tržby pouličných zmenární u našich južných susedov preto v posledných dňoch výrazne vzrástli, u niektorých až na trojnásobok. „Je tu panika, každý sa bojí. Ľudia zamieňajú peniaze, alebo si ich vkladajú do bánk v zahraničí. Vláda darmo vyhlasuje, že sú maďarské banky bezpečné, nikto jej už neverí,“ povedala pre HN Marta Demjénová z obce Mlynky (Pilisszentkereszt). Slabnúci forint naopak potešil Slovákov, ktorí v Maďarsku začali masovo nakupovať. Kurz maďarskej národnej meny dosiahol ešte vo štvrtok rekordných 324 forintov za euro. Jeho prudký pokles vyvolal útok Maďarov na zmenárne. Tí prestali veriť svojej národnej mene a úspory sa snažia vymeniť za bezpečnejšie valuty. „Ľudia panikária. Sú podráždení a nervózni,“ povedal médiám maďarský zmenárnik László Kötönyi. Aj podľa ďalšieho nemenovaného pokladníka siete zmenární je u obyvateľstva evidentne cítiť strach. Maďari sa snažia svoje úspory vo forintoch zameniť za bezpečnejšie valuty, aj keď vo veľmi slabom kurze. Najväčší záujem majú o eurá, americké doláre a v menšej miere o anglické libry, ktoré považujú za „bezpečné valuty“. „Forinty zamieňajú nielen na euro a švajčiarske franky. Hľadajú tiež iné meny, do ktorých by presunuli svoje peniaze. Najprekvapivejšou z tých, po ktorých siahajú, je nórska koruna,“ povedal pre HN ekonomický analytik Ľubomír Drahovský. Americký dolár v niektorých zmenárňach u našich južných susedov údajne kvôli veľkému záujmu už nie je možné kúpiť. Maďari si okrem zamieňania svoje úspory ukladajú aj do zahraničných bánk, najmä rakúskych. Podľa svedkov sú zmenárne u našich južných susedov plné nielen maďarských občanov obávajúcich sa o svoje peniaze, ale aj Slovákov. Tí prepad forintu využili a v pohraničných oblastiach prekvitá nákupná turistika. „Šiel som sa pozrieť do Maďarska, je tam záplava Slovákov, a tak je celkom logické, že situáciu využili na výhodné nákupy,“ tvrdí Drahovský. Záujem o nákupy v Maďarsku nám potvrdili aj ľudia z južného Slovenska. „Oplatí sa tam ísť na základné potraviny a tiež šatstvo,“ povedal pre HN Igor Kováč z Komárna, ktorý sa vybral nakupovať do maďarského Komáromu. Nešťastní sú však naši krajania pracujúci u našich južných susedov. Tým prepad forintu znížil mzdy o desiatky až stovku eur. Maďarská mena sa vo štvrtok oslabila oproti euru na historické dno. Za pol roka tak forint zaznamenal prepad asi o 23 percent. Ratingová agentúra Fitch Ratings okrem toho v piatok znížila hodnotenie dlhodobých devízových záväzkov Maďarska o jeden stupeň na známku BB plus. Fitch svoj krok zdôvodnila ďalším zhoršením finančnej pozície krajiny, čiastočne v dôsledku jej vládnej politiky, ktorá podkopáva dôveru investorov a ohrozuje rozhovory o dohode o finančnej pomoci s Európskou úniou a Medzinárodným menovým fondom. Tým prekáža zmena maďarskej ústavy a tiež fakt, že Maďarsko nedávno prijalo zákon o centrálnej banke, ktorý podľa expertov ohrozuje jej nezávislosť. Naši južní susedia pritom majú fondu aj únii splatiť približne 4,6 miliardy eur. Maďarsko ešte v piatok prinieslo na trhy mierne pozitívnu správu. Urobí vraj všetko pre to, aby si zaistilo v menovom fonde záložný úver. No odborníci tvrdia, že sa vzťahy Budapešti s Bruselom zhoršili natoľko, že nová pôžička Maďarsku je zatiaľ v nedohľadne.
Pád forintu vyvolal v Maďarsku paniku
5. januára 2012 - (tasr)
Tržby pouličných zmenární v Maďarsku výrazne vzrástli, niektorým až na trojnásobok. Čoraz viac Maďarov mení svoje úspory vo forintoch na valuty pod vplyvom poklesu hodnoty maďarskej národnej meny v uplynulých dňoch. Informuje o tom dnes internetové vydanie maďarského denníka Népszabadság. Denník, odvolávajúc sa na výkonného riaditeľa člena siete skupiny Exclusive Change Lászlóa Körmendyho, uviedol, že silný je predaj aj nákup valút, pričom predaj je takmer totožný s predchádzajúcim obdobím. Za rastom tržieb tejto siete však stojí nákup valút obyvateľstvom. Najväčší záujem je o eurá, americké doláre a v menšej miere o anglické libry a švajčiarske franky. V poslednom období prejavujú ľudia záujem o nórske koruny, ktoré považujú za „bezpečnú valutu”. Podľa vyjadrenia nemenovaného pokladníka inej siete zmenární je u obyvateľstva evidentne cítiť paniku. Ľudia sa snažia svoje úspory vo forintoch zameniť za bezpečnejšie valuty, aj keď vo veľmi slabom kurze. Americký dolár už v niektorých zmenárňach nie je možné kúpiť. Už pred Vianocami sa objavili informácie, že Maďari svoje úspory ukladajú v zahraničných bankách, najmä v rakúskych.
Na dvere kancelárie Fideszu v Šoprone zavesili koziu hlavu
9. januára 2012 - (tasr)
Neznáma osoba v západomaďarskom Šoprone zavesila na kľučku dverí kancelárie Maďarského občianskeho zväzu-Fidesz odrezanú koziu hlavu. O prípade, ktorý sa stal v nedeľu nadránom, informoval regionálny spravodajský server nyugatmagyar.hu, ktorý zverejnil aj fotografie. Polícia začala trestné stíhanie neznámeho páchateľa, vyhlásila hovorkyňa župnej polície Gabriella Kálmánová. Predseda miestnej organizácie Fideszu Géza Abdai odsúdil tento „barbarský a primitívny čin, ktorý má zrejme politický motív“. Povedal, že je poľutovaniahodné, že verejné dianie niektorých ľudí motivuje k takýmto skutkom. „Samozrejme urobíme potrebné právne kroky,“ dodal Abdai.
Brusel sa vráti k rokovaniam s Maďarskom
10. januára 2012 - (čtk)
Európsky komisár pre ekonomiku a menu Olli Rehn sa 20. januára stretne s maďarskými činiteľmi, aby s nimi rokoval o finančnej pomoci. Povedal to dnes hovorca Európskej komisie Amadeu Altafaj. Nadviaže tým na aktuálne rokovania maďarského splnomocnenca s Medzinárodným menovým fondom (MMF). Minister národného rozvoja Tamás Fellegi, ktorý je poverený rokovaním o finančnej pomoci, jedná tento týždeň vo Washingtone s mandátom dohodnúť sa s MMF predbežne na pôžičke s prísnejšími podmienkami, než Budapešť pôvodne zamýšľala. Maďarsko sa v posledných týždňoch dostalo pod tlak investorov nespokojných s kontroverznou politikou vlády Viktora Orbána. Krajine tak hrozí, že kvôli tomu stratí schopnosť plne splácať vysoký zahraničný dlh. Maďarsko začalo na konci jesene vyjednávať s EÚ a MMF o prípadnom preventívnom úvere. Pred Vianocami však obe inštitúcie rokovania opustili, aby vládu prinútili stiahnuť zákon, ktorý podľa nich obmedzuje nezávislosť centrálnej banky. Minister zahraničia János Martonyi v liste Bruselu zo 6. januára vyjadril ochotu vlády zvážiť zmenu sporných zákonov, ak to Európska komisia bude považovať za potrebné. „Plne rešpektujeme autoritu Európskej komisie, strážcu únijných zmlúv,“ napísal J. Martonyi podľa agentúry Reuters v liste, ktorého obsah dnes zverejnilo jeho ministerstvo. Minulý týždeň v obavách zo stroskotania rokovaní o finančnej pomoci prudko klesal maďarský forint a ceny maďarských dlhopisov. Od konca týždňa kurz forintu oživuje a dnes ďalej spevnil o takmer jedno percento na 313,5 HUF za euro zo štvrtkového rekordného minima 324,20 HUF. Maďarská centrálna banka dnes vyhlásila, že pretrvávajúca slabosť forintu zhoršuje výhľad ekonomiky a inflácie. Dodala, že je pripravená použiť nástroje na zabezpečenie cenovej a finančnej stability. Naznačila tým, že na podporu forintu by mohla výrazne zvýšiť úrokové sadzby.
Maďarsko sa chce s MMF rýchlo dohodnúť
6. januára 2012 - (sita / čtk)
Maďarská vláda a centrálna banka chcú urýchlene dosiahnuť dohodu s Medzinárodným menovým fondom (MMF), povedal v piatok po stretnutí s guvernérom maďarskej centrálnej banky premiér Viktor Orbán. Maďarsko tak urobilo ďalší krok k zníženiu napätia medzi vládou a zahraničnými ińvestormi. „Vláda a centrálna banka sa zhodli, že dosiahnutie dohody s MMF v najkratšom možnom čase, je v záujme ekonomiky,” uviedol Orbán. Vládu premiéra Orbána tak tento mesiac čakajú ťažké rokovania o podmienkach medzinárodnej finančnej pomoci. Medzinárodní veritelia jasne informovali, že maďarská vláda musí zmeniť svoj postoj k zákonu o centrálnej banke, ktorý podľa nich ohrozuje jej nezávislosť. „Vláda urobila všetky nevyhnutné kroky, aby mohli rokovania s MMF začať čo najskôr,” uviedol Orbán. „Dokončiť rokovania s MMF je pre Maďarsko veľmi dôležité, pretože keď budeme mať záchrannú sieť v podobe novej dohody, môžeme koncentrovať všetku našu pozornosť na obnovenie rastu,” dodal. Piatkové stretnutie s premiérom navrhol guvernér centrálnej banky v Maďarsku Andras Simor po tom, čo maďarský forint spadol vo štvrtok voči euru na historické minimum. Vzťahy medzi vládou a guvernérom sú napäté, odkedy sa strana Fidesz dostala k moci. Tá totiž centrálnu banku opakovane kritizovala, že úrokové sadzby drží príliš vysoko a nepodporuje vládnu politiku menovými nástrojmi. Orbánova vláda krátko po svojom nástupe spolupráci s MMF ukončila a fond teraz necháva Budapešť v neistote. MMF nedávno uviedol, že sa ešte nerozhodol, kedy a či rokovania s Maďarskom obnoví. Správa z nedávnej monitorovacej misie fondu na januárové zasadnutie výkonného výboru odporúča, aby Maďarsko posilnilo svoje ekonomické inštitúcie a skončilo s účelový politickými krokmi, ktoré podnikali v minulom roku. Správa, ktorú citoval maďarský server fn.hu, označila rozpočtové ciele vlády za primerané, upozornila však na riziká vyplývajúce zo zhoršenia ekonomickej situácie a zlých politických krokov. MMF v piatok potvrdil, že jeho vedenie MMF bude o správe rokovať 18. januára. Maďarsku kvôli prepadu forintu a rastu výnosov hrozí ťažkosti s refinancovaním vysokého devízového dlhu. Tento rok z neho musí refinancovať 16,5 miliardy dolárov, čo je zhruba tretina jeho celkovej výšky. Štvrtkový pád forintu na rekordné minimum prinútil podľa denníka Népszabadság Maďarov k zvýšeným nákupom cudzích mien a niektoré zmenárne hlásili fronty a až trojnásobné tržby. Vo štvrtok popoludní a dnes však forint v reakcii na deklarovanú vôľu vlády dohodnúť sa s MMF výrazne oživil. K posilneniu forintu dopomohla aj ranná správa, podľa ktorej v decembri vzrástli devízové rezervy krajiny o dve miliardy eur na 37,8 miliardy eur. Za celý rok sa rezervy zvýšili o štyri miliardy eur. Vláda tiež v piatok cez svojho hovorcu odkázala, že vklady v súkromných bankách sú bezpečné a garantované do výšky 100 000 eur.
S Maďarskom padne aj Orbán
5. januára 2012 - (Arpád Soltész - Hospodárske noviny)
Výnosnosť maďarských dlhopisov sa blíži k jedenástim percentám a za jediné slabnúce euro už dostanete bezmála 320 forintov. Myslieť si, že to demokraticky zvoleného diktátora Ľudovej dzamahirie Urbanistan privedie k rozumu, by bolo naivné. Človek, ktorý nechá odstrániť z názvu krajiny republiku, hlási, že MMF, keďže doň prispieva aj Maďarsko, je „naša banka”, nemôže mať s realitou ani len minimálny kontakt. Orbán žije vo svojom virtuálnom kráľovstve z ríše hrdinskej fantasy a sníva svoj sen o vlastnej veľkosti, v ktorom on, Viktor prvý a národ maďarský jedno jest. Mimoriadne ostré listy šéfa Európskej komisie či americkej ministerky zahraničných vecí si vyslúžili len testosterónom páchnuce odpovede, plné svalov a prosté rozumu. No maďarskí občania, ktorí sa začínajú búriť, by sa mohli od svojej vlády dočkať aj drsnejších odpovedí. Ak ste v Maďarsku bezdomovcom a prespávate na verejnom priestranstve, podľa aktuálnej legislatívy vám hrozí väzenie. To už vyžaduje natoľko voľný výklad základných práv a slobôd, že prihlásiť sa k opozícii vyžaduje v Maďarsku skutočnú občiansku odvahu. Napriek tomu to mnohí robia. Vyrastá tam občianska opozícia, ktorá odmieta mať čokoľvek spoločné so socialistami, ktorí po svojom odchode z vlády zanechali krajinu v morálnych a ekonomických troskách. Momentálne to vyzerá tak, že nemá šancu. Nevyhnutne však príde deň, keď maďarský minister financií odnesie do záložne svätoštefanskú korunu (a keď má rozum, tak s peniazmi utečie). Deň, keď maďarský penzista nedostane svoj dôchodok, maďarský vojak svoj žold a policajt výplatu. V ten deň bude ústavná väčšina voličov, ktorá ho vysadila „na trón”, hádzať po Orbánovi dlažobné kocky. Bok po boku s občianskymi aktivistami a policajtmi.
Prah bolesti
5. januára 2012 - (Peter Schutz - Sme)
Viktor Orbán asi testuje prah bolesti maďarskej ekonomiky. Až 321 forintov za euro či 700-bodová riziková prirážka k dlhopisom sú nové rekordy včerajška, ktoré prekonávajú aj február 2009, keď sa písalo o „Argentíne na Dunaji”. Vyzerá to tak, že tieto rekordné úrovne už odrážajú očakávanie trhov, že rokovania vlády s MMF a EÚ definitívne uviaznu na plytčine. Ak je to tak, bolesť sa bude už iba stupňovať, kým len Orbán nezatrúbi na ústup. Nervy má obdivuhodné, ale už celkom početné príbehy z eurozóny svedčia o tom, že existuje strop, za ktorým sa bolesť stáva neznesiteľnou. Čím skôr tento uletený premiér pochopí, že sa mu nedokáže vyhnúť, tým lepšie pre Maďarsko.
Unijný bič na Orbána
5. januára 2012 - (Peter Morvay - Sme)
Návrh denníka Le Monde pozastaviť na základe Lisabonskej zmluvy Budapešti hlasovacie právo v únii je zatiaľ rovnako prehnaný, ako návrh obnoviť maďarské vysielanie Rádia Slobodná Európa. Oboje však ukazuje, ako rastie tlak nielen na Orbánovu vládu, ale aj na Brusel a Washington, aby proti nej účinne zasiahli. Zasadanie Európskej komisie má mať na budúci týždeň na stole štyri fascikle s výhradami únie voči Maďarsku. Napriek tomu sa však najmä po neúspechu s Rakúskom a Haiderom Brusel so sankciami a pokutami nebude ponáhľať. Vie, že ani nemusí. Najviac dnes môže eurokomisia Orbánovi podkúriť tým, že neurobí nič. Presnejšie povedané, nebude do splnenia svojich podmienok rokovať o úvere na záchranu maďarskej ekonomiky. Budapešť úver žiada od Medzinárodného menového fondu, ten však nebude rokovať bez komisie, s ktorou má voči Budapešti rovnaký postoj. MMF tento týždeň ignoroval návrh maďarského vyjednávača na nový termín rokovaní. Brusel sa pripojil a odkázal Pešti, že rokovania nebudú, kým orbánovci neobnovia napríklad nezávislosť centrálnej banky. Ďalšie správy o tom, že dohoda vôbec nemusí byť, mali okamžité dôsledky. Kurz forintu voči euru včera prekročil doterajšie historické maximum a nič nenasvedčuje tomu, že by sa trvalo zastavil. Väčšina analytikov sa zhodne, že Maďarsko bez dohody vydrží s peniazmi tak do konca marca, aj po vyškriabaní posledných rozpočtových rezerv len do leta. Vláde by zásadne nepomohlo ani to, ak by siahla na devízové rezervy centrálnej banky - len by tým svojej dôveryhodnosti dala ranu z milosti. Otázkou zostáva len to, či je Orbánovi milšie ustúpiť, alebo doviesť krajinu do bankrotu.
Sporné záležitosti Maďarska posúdi EK v jednom balíku
6. januára 2012 - (tasr)
Európska komisia na svojom prvom tohtoročnom zasadnutí budúcu stredu prerokuje aj situáciu Maďarska, napísalo v piatok internetové vydanie maďarského denníka Népszabadság, podľa ktorého Európska únia môže poslať Maďarsku vážny politický odkaz. Hovorca EK Olivier Bailly sa podľa denníka nechcel pustiť do špekulácií o výsledku stredajšej schôdzky komisie, povedal však, že EK sa snaží tzv. maďarskú záležitosť riešiť v jednom balíku. Ide o otázky zákona o centrálnej banke, medzinárodných rokovaní o úverovom rámci, prípadného pokračovania v procedúre, ktorú komisia začala s Maďarskom za nadmerný deficit verejných financií, či o obavy vyjadrené v súvislosti s novou ústavou, reformou justície a frekvencie opozičnej rozhlasovej stanice Klubrádió. Népszabadság podrobne skúma rôzne možnosti, ktorými by EÚ mohla na situáciu Maďarska zareagovať, a podotýka, že pre EK je evidentne prioritou situácia Maďarskej národnej banky. V tejto súvislosti sa vynárajú hneď dva problémy. Prvým je, že základná zmluva EÚ nariaďuje, že každý členský štát musí mať centrálnu banku úplne nezávislú od politiky. To však v prípade Maďarska v zmysle jeho zákona o centrálnej banky neplatí. Druhý problém pramení v skutočnosti, že v Európskej únii fungujú centrálne banky v rámci prepojenej siete. Centrálne banky 27 členských štátov spolu s Európskou centrálnou bankou spoločne zabezpečujú finančnú stabilitu EÚ. Ak jedna z nich nie je nezávislá, potom to podľa EK spôsobuje európsky problém. Nemenovaný expert EK vyhlásil, že je zvlášť zarážajúce, že v reakcii na maďarské udalosti zatiaľ nebol na Maďarsko vyvinutý väčší medzinárodný tlak. „Kde je teraz Nemecko, Francúzsko a Británia?” spýtal sa odborník, podľa ktorého aj EK argumentuje ťažšie, keď doposiaľ žiadna z uvedených krajín výraznejšie nezareagovala.
Trhy odsúdili politiku Viktora Orbána. Forint je na dne
5. januára 2012 - (Jakub Mendel - Hospodárske noviny)
Vládna politika Budapešti vrátila Maďarsko do krízových čias spred troch rokov. Investori si za peniaze, ktoré krajina potrebuje, pýtajú neúnosné úroky vo výške 10,9 percenta. Potvrdzuje to aj zrušenie včerajšej mimoriadnej aukcie vládnych dlhopisov. Na úplne dno sa prepadla aj domáca mena. Euro sa včera predávalo za rekordných 319 maďarských forintov. Za posledného pol roka sa tak forint oproti spoločnej mene prepadol viac ako o pätinu. Situácia je alarmujúca. „Maďarsko čelí dvom problémom. Jedným je obrovské politické riziko, druhým neschopnosť krajiny udržať deficit rozpočtu na uzde,” opísal problémy krajiny Martin Prokop z Next Finance. Ničivé následky dlhovej krízy posilnili domáci politici novinkami v ústave. Nedôveru vyvoláva najmä strata nezávislosti centrálnej banky. Problém však môže byť väčší ako v roku 2009, keď štátu pomohlo zahraničie. Pre kontroverzné novinky v legislatíve totiž zahraničie ukázalo Budapešti chrbát. Diera v maďarskom rozpočte v treťom štvrťroku minulého roka výrazne prekročila päť percent hrubého domáceho produktu. Politici tvrdia, že tento rok znížia deficit na polovicu. „Pravdepodobnosť, že tento cieľ naplnia, je nulová. Maďarská centrálna banka už teraz počíta s deficitom 6,2 percenta HDP na rok 2012,” upozorňuje analytik Next Finance Martin Prokop. Olej do ohňa priliali aj zmeny v ústave, ktoré sú platné od začiatku roka. Hlavným problémom, pre ktorý odmieta Medzinárodný menový fond rokovať s Budapešťou o finančnej pomoci, je strata nezávislosti centrálnej banky. Politici budú môcť po novom využiť jej prostriedky na skupovanie štátneho dlhu. Legislatívne zmeny v podobe obmedzenia nezávislosti justície a médií či zoštátnenia penzijných vkladov pobúrili aj Európsku komisiu. Tá váha s prípadnou pomocou potápajúcej sa ekonomike, zvažuje aj sankcie za prijatie zákonov odporujúcich európskym zmluvám. „Komisári budú rozhodovať a, samozrejme, aj konať, aby sa ubezpečili, že maďarské právo je v súlade s dohodami únie,” vyhlásil včera hovorca komisie Olivier Bailly. Rozpočet krajiny nemá podľa Petra Greguša zo spoločnosti Trim Broker dostatočné rezervy. „Pokiaľ nechce pokračovať v nadmernom zadlžovaní, bude potrebovať pomoc,” kedy to však bude, zatiaľ je podľa neho ťažké odhadnúť. Trhy vystrašil hlavne chladný postoj Medzinárodného menového fondu a eurokomisie k prípadnej pomoci krajine. Výnosy na desaťročných dlhopisoch preto v priebehu posledných troch dní vzrástli až o percento. Zdá sa, že Budapešť si začína vážnosť situácie uvedomovať. „Sme pripravení otvorene rokovať o všetkých návrhoch,” povedal na adresu rokovaní s Medzinárodným menovým fondom maďarský minister Tamás Fellegi. Líder rokovacieho tímu z Budapešti pripustil odsúhlasenie „niekoľkých bodov z návrhu” a priznal potrebu pomoci fondu.
Akým problémom čelí Budapešť?
•	Výnosy z desaťročných' dlhopisov prudko rastú. Včera dosiahli 10,9 percenta.
•	Jedno euro včera stálo rekordných 319 forintov.
•	Budúcoročný deficit rozpočtu krajiny asi prekročí 6 percent HDP.
Agentúra Fitch znížila ratingy Maďarska
6. januára 2012 - (sita)
Medzinárodná ratingová agentúra Fitch v piatok znížila dlhodobý emisný rating Maďarska v zahraničnej mene z úrovne BBB- na BB+ a dlhodobý emisný rating v domácej mene zo stupňa BBB na BBB-. Výhľad dlhodobých ratingov je negatívny. Agentúra zároveň znížila krátkodobý rating krajiny zo stupňa F3 na B a stropný rating z úrovne A- na BBB. „Zníženie maďarského ratingu odráža ďalšie zhoršenie finančného prostredia krajiny, sťaženie prístupu k vonkajším finančným zdrojom a tiež nepriaznivé vyhliadky rastu, ktoré sčasti spôsobila nezvyčajná hospodárska politika. Tá podkopáva dôveru investorov a komplikuje rokovania s Medzinárodným menovým fondom (MMF) a Európskou úniou o novej finančnej pomoci,” povedal Matteo Napolitano z agentúry Fitch. Keď v novembri začala agentúra revidovať ratingy Maďarska s možnosťou ich zníženia, za kľúčové faktory označila väčší, než očakávaný pokles hospodárstva, zvýšenie rizikovej prirážky a tlak na financovanie štátneho rozpočtu. Tieto riziká sa podľa názoru agentúry Fitch stali skutočnosťou. Výhľad maďarského hospodárstva sa zhoršuje. V decembri znížila agentúra Fitch svoj odhad rastu ekonomiky eurozóny pre rok 2012 o polovicu na 0,4 %. Pri zohľadnení vysokého stupňa otvorenosti maďarskej ekonomiky a vzhľadom na výraznú naviazanosť Maďarska na ostatné krajiny eurozóny, agentúra znížila prognózu jeho ekonomického rastu. Podľa najnovšieho odhadu Fitch poklesne hrubý domáci produkt (HDP) krajiny o 0,5 %, predchádzajúci odhad pritom počítal s rastom o 0,5 %. Riziká financovania štátneho rozpočtu a získania vonkajších zdrojov financovania sa zvýšili, pretože poklesla dôvera spotrebiteľov. Vláda navyše musí v tomto roku splatiť zahraničné dlhy vo výške 4,6 mld. eur. V rokoch 2013 a 2014 bude musieť Maďarsko vyplatiť ešte väčší objem peňazí, uviedla agentúra Fitch.
Forint padol na nové dno
5. januára 2012 - (reuters / sita)
Rekordných 320 forintov platia zajedno euro v Maďarsku. Tamojšia mena sa včera prepadla na nové historické minimum 320,01 forinta za euro. Doteraz najslabší bol forint v marci 2008 s kurzom 316,50. Hlavnou príčinou vytrvalého oslabovania forintu sú obavy, že vláda Viktora Orbána sa nedohodne s Medzinárodným menovým fondom na preventívnej pôžičke. Forint výrazne oslabuje od vlaňajšieho leta. V polovici augusta sa kurz pohyboval ešte okolo 270 forintov za euro. Odvtedy stratil forint šestinu hodnoty, najviac z mien stredoeurópskych krajín. Slabšiu českú korunu, poľský zlotý či forint využívajú ľudia žijúci neďaleko hraníc a zarábajúci na Slovensku na výhodné nákupy. Naopak, slovenským občanom dochádzajúcim za hranice do práce, sa znižujú príjmy. Najvýraznejšie práve približne 30-tisícom pracujúcim v Maďarsku. „Priemerná mzda v Maďarsku 212-tisíc forintov ešte v júni predstavovala 800 eur, no v novembri to už bolo len 675 eur,” porovnal Peter Leonidou zo spoločnosti Alpari Financial Services. Maďarsko v posledných mesiacoch čelí kritike medzinárodných inštitúcií za kontroverznú hospodársku politiku. Vláda minulý týždeň pretlačila zmenu zákona o centrálnej banke, ktorá podľa Bruselu ohrozuje jej nezávislosť. Už predtým vyvolalo pozornosť rozhodnutie znárodniť súkromné penzijné účty či umožniť ľuďom, aby splácali hypotéky, ktoré si zobrali v eurách alebo vo švajčiarskych frankoch, so zvýhodneným kurzom hlboko pod jeho trhovou hodnotou. „Kolégium komisárov rozhodne v najbližších dňoch alebo týždňoch, či ide o porušenie (predpisov EÚ) a, samozrejme, komisia bude konať, aby zabezpečila súlad maďarských zákonov so zmluvami o EÚ,” vyhlásil včera hovorca Európskej komisie Olivier Bailly. Ako dodal, komisia už poslala do Budapešti niekoľko listov s výhradami, ale zákony napriek tomu vstúpili do platnosti. Orbán opakovane odkázal kritikom, aby nezasahovali do jeho politiky. Znepokojení sú aj investori. Od stroskotania predbežných rokovaní s MMF a po znížení ratingu tak Maďarsku rastú náklady na poistenie proti nesplácaniu dlhu, čo by znamenalo štátny bankrot. Zvyšujú sa aj výnosy, ktoré musí krajina platiť investorom za štátne dlhopisy. V utorok vyskočili v prípade päť- aj desaťročných dlhopisov až nad 10 percent po prvýkrát za dva a pol roka. „Vyjadrenia maďarskej vlády sú stále viac nepriateľské voči medzinárodným investorom, EÚ, MMF, ratingovým agentúram a vlastnej centrálnej banke,” uviedla Dánske Bank. V lete si maďarskí dovolenkári kupovali euro za menej ako 270 forintov, teraz ich stojí až 320 forintov.
Maďarsko sa môže stať novým Gréckom
5. januára 2012 - (tasr)
Maďarský premiér Viktor Orbán si je istý, že medzinárodné organizácie poskytnú Maďarsku peniaze. Európska únia sa však domnieva, že premiér Orbán musí zmeniť kritizované zákony, ak tie peniaze chce, vyhlásil v rozhovore pre Wall Street Journal hovorca Európskej komisie Olivier Bailly v súvislosti s euromiliardami v rámci očakávanej novej úverovej dohody. „Ak sa Maďarsko dostane finančne do problémov, to bude zlé pre nás všetkých. Potopenie členskej krajiny by bolo niečo také, ako nové Grécko, či Írsko,“ dodal Bailly. Minister bez portfeje Tamás Fellegi dnes na mimoriadnej tlačovej besede v Budapešti oznámil, že financovanie štátu treba zabezpečiť z vonkajších zdrojov, k čomu je potrebná skorá dohoda s Medzinárodným menovým fondom (MMF). Fellegi, ktorý je poverený vedením maďarskej delegácie pre pripravované rokovania s MMF a Európskou úniou, povedal, že vláda urobí všetko preto, aby na washingtonských rokovaniach budúci týždeň bola uzatvorená prípravná fáza s MMF. „Chceme smerovať rozhodne k dohode, sme pripravení rokovať bez podmienok. Neprijmeme čokoľvek, sme však pripravení pri rokovacom stole reagovať na všetky výhrady,“ konštatoval minister.
Na Orbána navrhujú haiderovský postup
5. januára 2012 - (EurActiv / tasr)
Európski socialisti a liberáli ostro kritizujú maďarskú vládnu stranu Fidesz a žiadajú sankcie. Dôvodom je nová kontroverzná maďarská Ústava. Členské štáty sa zatiaľ k Maďarsku stavajú zdržanlivo. Jediný štát, ktorý doteraz verejne vyjadril znepokojenie nad ústavnými zmenami v Maďarsku, je Francúzsko Ostatné členské štáty, vrátane Európskej ľudovej strany (EPP), do ktorej patrí aj Fidesz, ostávajú ticho. Progresívna aliancia socialistov a demokratov (S&D), druhá najsilnejšia skupina poslancov v Európskom parlamente, bude na nadchádzajúcom plenárnom zasadaní EP od Európskej komisie požadovať správu v súvislosti s plánovanými opatreniami voči maďarskej vláde. Podľa maďarskej tlačovej agentúry MTI podpredseda skupiny Hannes Swoboda dnes vyhlásil, že premiéra Viktora Orbána treba zbaviť postu podpredsedu Európskej ľudovej strany a pozastaviť členstvo Maďarského občianskeho zväzu-Fidesz v Európskej ľudovej strane. „Je nepochopiteľné, že Orbán je ešte podpredsedom EĽS. Je práve načase, aby mu zobrali tento post,” konštatoval Swoboda. Podľa neho by malo byť členstvo Fideszu v EĽS pozastavené dovtedy, kým Orbán nebude dodržiavať európske pravidlá a nezačne akceptovať bezpochyby opatrné upozornenia Európskej komisie. Ešte ďalej zašiel predseda Aliancie liberálov a demokratov pre Európu (ALDE), Guy Verhofstadt. Ten žiada pre Maďarsko rovnaké sankcie, aké boli uplatnené voči rakúskemu pravicovému premiérovi Jörgovi Haiderovi v roku 2000. Lisabonská zmluva dokonca umožňuje navrhnúť aj tvrdšie sankcie. V rakúskom príprade, vlády Európske Únie uplatnili sankcie podľa pravidiel, ktoré im to umožňovali v prípade hrozby z porušovania ľudských práv. Vážne porušenie ľudských práv členským štátom môže mať podľa článku 7 Lisabonskej zmluvy za následok stratu hlasovacích práv v Rade. „Zmluvy obsahujú procedúry na riešenie podobných situácií,“ tvrdí Verhofstadt. „Žiaľ, nadišiel čas ich použiť pre záchranu dnešnej demokracie a fundamentálnych práv v Maďarsku a v Európe, nech zabránime nebezpečnému precedensu, ako aj zlému príkladu pre štáty, ktoré ašpirujú na vstup do Únie.“ V prípade Rakúska boli uvalené sankcie za porušovanie ľudských práv. Kritika zmien v Maďarsku sa týka najmä oslabovania nezávislosti súdnictva, médií a centrálnej banky. Hovorca Európskej ľudovej strany odmietol pre EurActiv komentovať súčasnú pozíciu Fideszu alebo Orbána v strane. Povedal, že strana stále posudzuje text novej maďarskej Ústavy. Stanovisko prisľúbil predseda strany Wilfried Maartens do konca týždňa.
EK bude sledovať nezávislosť maďarskej centrálnej banky
4. januára 2012 - (sita)
Predseda Európskej komisie (EK) José Manuel Barroso v rámci korešpondencie s maďarským premiérom Viktorom Orbánom zdôraznil dôležitosť ochrany nezávislosti centrálnej banky. V utorok to povedal hovorca EK. Barroso tak reagoval na to, že maďarský parlament v piatok schválil nový zákon o centrálnej banke. „Pán Orbán a predseda EK si počas vianočných sviatkov a minulý týždeň poslali veľa listov a predseda EK zdôraznil, že princíp nezávislosti centrálnej banky sa musí chrániť,” povedal hovorca EK. „Preklad zákona sme dostali dnes (v utorok - pozn. red.) ráno. Teraz ho budeme analyzovať a preverovať, či tento zákon je zlučiteľný s právom Európske únie,” dodal hovorca. Nová maďarská legislatíva umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Poistenie záväzkov Maďarska v utorok pre obavy z finančnej politiky krajiny prudko vzrástlo. Cena päťročných derivátov CDS (credit default swap) na poistenie záväzkov maďarskej vlády vzrástla o 19 bázických bodov z pondelkovej záverečnej úrovne 630 bázických bodov.
Európski socialisti podporili opozíciu v Maďarsku
4. januára 2012 - (tasr)
Socialisti a sociálni demokrati v Európskej únii vyjadrili podporu maďarskej opozícii po hromadnom proteste voči pravicovej konzervatívnej vláde, ktorý sa tento týždeň konal v Budapešti. Informovala o tom dnes tlačová agentúra DPA. „Našou úlohou je snažiť sa o to, aby sa svet dozvedel, že maďarská vláda Viktora Orbána sa vymkla kontrole,” uviedol dočasný predseda Strany európskych socialistov (SES), bulharský expremiér Sergej Stanišev. „Sme teraz na rade reagovať medzinárodným odsúdením Orbánovej vlády,” píše sa vo vyhlásení Staniševa, ktoré dnes zverejnili na webovej stránke jeho Bulharskej socialistickej strany. Generálny tajomník SES Philip Cordery vo vyhlásení dodal, že „mlčanie o situácii zo strany Európskej ľudovej strany (EĽS), ktorá považuje Fidesz za svojho plnoprávneho člena, je čoraz ohlušujúcejšie”. „SES vyzýva EĽS, aby suspendovala Fidesz zo svojich radov dovtedy, pokým maďarské demokratické inštitúcie opätovne nezískajú svoju nezávislosť a integritu,” uviedol Cordery s potvrdením, že SES chce vyhlásiť rok 2012 za „rok európskej demokracie”.
Európska komisia vyzvala Maďarsko na úpravu mediálneho zákona
4. januára 2012 - (tasr)
Európska komisia dnes vyzvala Maďarsko, aby urýchlene zabezpečilo uplatnenie rozhodnutia maďarského ústavného súdu v súvislosti s mediálnym zákonom. Podľa maďarskej tlačovej agentúry MTI to v Bruseli uviedol hovorca komisárky pre digitálnu agendu Neelie Kroesovej Ryan Heath. Hovorca pripomenul, že Ústavný súd MR vlani 19. decembra vydal rozhodnutie, podľa ktorého maďarský mediálny zákon protiústavne obmedzuje slobodu tlačených médií. Heath povedal, že následky zistenia súdu sú aj dnes platné. Ako dodal, problematickou je ochrana zdrojov novinárov, ako aj viazanie možnosti citovať vyjadrenia k povoleniu. Charta základných práv Európskej únie jasne deklaruje, že je treba ctiť slobodu a pluralitu médií. „EÚ doposiaľ vždy obhajovala slobodu tlače a pluralitu médií,” konštatoval hovorca. Bruselské médiá informujú o tom, že EK sa kvôli kontroverznému zákonu o centrálnej banke nemieni zaoberať maďarskou žiadosťou o finančnú pomoc. Viaceré médiá citujú hovorcu komisie Oliviera Baillyho, ktorý povedal, že únia preveruje v súčasnosti takmer 30 maďarských zákonov z pohľadu ich súladu s právnymi normami EÚ, ktoré sa týkajú procesu tvorby ústavy. Bailly v utorok povedal, že únia ukončí hodnotenie maďarských zákonov pred koncom tohto týždňa. Komisia zasadne 11. januára, kedy podľa informácií zdrojov z EÚ zrejme prerokujú aj ďalšie kroky týkajúce sa Maďarska. Nemenovaný predstaviteľ únie povedal, že v prípade nesúladu maďarských zákonov s normami únie je možné, že sa začne konanie voči Maďarsku. Šéf rakúskej delegácie sociálnodemokratických poslancov v EP Jörg Leichtfried dnes konštatoval, že situácia Maďarska je „čoraz dramatickejšia” a súčasne vyzval maďarského premiéra Viktora Orbána na odstúpenie.
Orbánov tajomník odmieta medzinárodnú kritiku
5. januára 2012 - (tasr)
Maďarsko musí „resetovať” svoj systém. Vláda razantne pretvára inštitúcie a hospodársku infraštruktúru preto, aby sa krajina pripravila na ťažké výzvy obdobia od roku 2012, zdôvodňuje kritizované kroky vlády Viktora Orbána štátny tajomník pre komunikáciu Zoltán Kovács v článku zverejnenom v stredajšom európskom vydaní The Wall Street Journal. Ako napísal, viaceré zákony ešte pred vstúpením do platnosti novej ústavy - zákon o štruktúre centrálnej banky, o reforme volebného zákona, či cirkevný zákon - vyvolali kritiku. „Kritici tieto opatrenia označili za schmatnutie moci aj napriek tomu, že podobné štruktúry a podobný dohľad existuje aj v iných krajinách únie. Z ich strany ide o úplné nepochopenie podstaty,” zdôraznil Kovács. „Cieľom vládnych opatrení je upratať zmätok, ktorý zanechala predchádzajúca vláda a zabrániť tomu, aby sa to zopakovalo,” napísal štátny tajomník, podľa ktorého vláda dostala jasný mandát, aby ukončila neistotu, ktorá trvá od roku 1989, aby definitívne ukončila postkomunistické obdobie. Zdôraznil, že od „dočasnej” ústavy komunistov z roku 1949 je terajšia ústava prvým dokumentom, ktorá odzrkadľuje hodnoty a snahy Maďarov. Nový základný zákon je podľa jeho slov v mnohých médiách prezentovaný falošne. Kovács podrobne reaguje na kritiku rôznych opatrení vlády, ktorá sa ozvala doma aj v zahraničí a dodáva, že maďarská vláda dokáže prijať kritiku, na falošné prezentovanie svojich krokov však musí zareagovať. „Domnievame sa, že keď odovzdáme úrad - čo jedného dňa budeme musieť urobiť - Maďari budú vďační za ústavné dedičstvo, ktoré im umožní, aby si prostredníctvom transparentných a čestných procesov zvolili vládu, ktorá bude jednoznačne presadzovať ich záujmy,” podotkol.
„Maďari sa stali obeťami diskriminácie. Preto občianstvo!“
Na margo volebného zákona uviedol, že Maďari sa na územiach, ktoré krajina stratila po roku 1918, dostali do menšiny. „Často sa stali obeťami diskriminácie a boli zbavení svojej národnej identity. Rozhodli sme sa, že im ponúkneme občianstvo,” konštatoval a dodal, že volebné právo krajanov, ktorí môžu voliť zo straníckej listiny, platí v 24 z 27 členských krajín Európskej únie. „Maďarsko si bezpochyby ctí územia susedných krajín a ich suverenitu. Želáme si, aby členovia maďarskej menšiny boli lojálnymi a vďačnými občanmi krajín, v ktorých žijú, ako si to želáme aj v prípade menšín žijúcich v Maďarsku, ktorí tiež dostali podobné volebné právo,” zdôraznil štátny tajomník maďarskej vlády.
Maďarsko vraj chce rýchlu dohodu s MMF a EÚ
5. januára 2012 - (sita)
Maďarská vláda sa chce čo najrýchlejšie dohodnúť s Medzinárodným novým fondom (MMF) a EÚ na podmienkach nového úverového programu. Vyhlásil to vo štvrtok minister pre národný rozvoj Tamás Fellegi, ktorý je zároveň hlavným maďarským vyjednávačom v rokovaniach s medzinárodnými inštitúciami. Vláda si uvedomuje vážnosť situácie, povedal Fellegi po tom, čo sa maďarský forint v stredu prepadol na nové dno a zároveň prudko poskočili náklady na obsluhu verejného dlhu. Šéf frakcie vládnej strany Fidesz v maďarskom parlamente János Lázár medzitým uviedol, že v rozhovoroch o finančnej pomoci musí Budapešť akceptovať niektoré podmienky MMF a EÚ. „V niektorých prípadoch dohoda bude, v niektorých prípadoch dohoda nebude,” povedal Lázár, ktorého citovala vo štvrtok agentúra MTI. Parlamentná skupina Fideszu je podľa neho pripravená schváliť zmeny v zákonoch alebo prijať novú legislatívu, pokiaľ to navrhne vláda v kontexte plánovaných rozhovorov. Maďarsko začalo predbežné rozhovory o finančnej pomoci s MMF a EÚ, tie sa však v decembri predčasne skončili. Dôvodom bol zákon o centrálnej banke, ktorý minulý týždeň schválil parlament. Nová maďarská legislatíva umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Investori sa tiež obávajú, či je hospodárska politika krajiny dlhodobo udržateľná. Rozhovory s MMF by sa mali obnoviť budúci týždeň vo Washingtone.
„V Maďarsky“ - Chyby netrápia
Za nové tabule dala vláda 16-tisíc eur
4. januára 2012 - (Ivan Janko - Plus jeden deň)
Nie je to lacná zábavka. Strana premiéra Viktora Orbána (48) si vďaka ústavnej väčšine odhlasovala v parlamente zmeny, ktoré krajinu oberú v krízových časoch o tisíce eur. „Volajte nás Orbánistan!” - vykrikovali 2. januára nahnevaní obyvatelia Budapešti počas demonštrácie, ktorá bola namierená proti novej ústave. Zmena ústavy totiž spôsobila, že označenie köztársaság, ktorý v maďarčine znamená republika, vypadol z oficiálneho názvu a naši južní susedia musia svoju domovinu volať už len Magyarország, čiže Maďarsko. „Krajina je na pokraji krachu, no vláda sústreďuje svoju energiu na akúsi symbolickú revolúciu. Ľudia by to brali asi inak, keby sa v Maďarsku žilo dobre,” myslí si zakladateľ portálu oslovma.hu Imrich Fuhl. Nové tabule tak aj na hraniciach montovali hneď po polnoci 1. januára. Tie s nápisom Magyarország, sú už v poriadku, no menil sa aj nápis na tabuliach, ktoré motoristom oznamujú rýchlostné obmedzenia v krajine. V Rajke však pribudlo aj privítanie v troch jazykoch. Okrem maďarčiny a angličtiny tam je aj slovenský nápis, ibaže s chybami. „Vítame vás v Maďarsky,” hlása tabuľa, za ktorú však tiež vláda Viktora Orbána zaplatila. „Na hraniciach sa menilo 73 tabúľ a za každú z nich vláda zaplatila 230 eur. Čo je spolu takmer 17-tisíc eur,” dodal nespokojný Imrich Fuhl. Meniť sa postupne bude takmer úplne všetko, kde je oficiálny nápis krajiny. Vrátane dokladov a meny. Označenie köztársaság sa totiž nachádza aj na forintoch, takže kvôli novej ústave sa budú raziť pre Maďarov aj nové mince.
Bodka za slobodou
3. januára 2012 - (Business Insider / Pravda)
Slovo puč je podľa slovníka násilné zosadenie vlády. V prípade Maďarska to neplatí, ide skôr o zákerné privlastnenie moci. Nová ústava, hoci je legálna, dáva bodku za flirtovaním Budapešti s liberalizmom (myslené v klasickom zmysle o slobode). Stalo sa to po tom, čo parlament schválil návrh ústavy, ktorá centralizuje a upevňuje moc v štáte. Tento krok zvlášť nahneval Európsku úniu a Medzinárodný menový fond.
Maďarsko potrebuje Slobodnú Európu
2. januára 2012 - (Sme / Népszabadság)
Vládnuci Fidesz zneužíva svoju moc, hovorí bývalý americký veľvyslanec. - Rádio Slobodná Európa by mala obnoviť vysielanie pre Maďarsko. Navrhuje to podpredseda Freedom House a veľvyslanec USA v Maďarsku v rokoch 1986 až 1990 Mark Palmer spolu s bývalým poradcom amerického ministerstva zahraničia a známym publicistom Charlesom Gatim. Palmer bol členom dozornej rady rádia, má dobré vzťahy s jeho súčasným vedením a s americkými zákonodarcami, ktorí o veci rozhodnú, a preto môže návrh uspieť. „Ak bude Viktor Orbán pokračovať zlým smerom, prídu nové a silnejšie kroky na jeho zastavenie,” povedal Palmer v rozhovore pre denník Népszabadság.
Podobný Putinovi
3. januára 2012 - (The Sunday Times / Pravda)
Pre niektorých analytikov môže byť Maďarsko predzvesťou zmien v ostatných bývalých komunistických štátoch, ktoré sú rozčarované zo západného modelu. „V strednej Európe a na Balkáne existuje viacero kandidátov maďarskej nákazy,” nazdáva sa britský politológ Charles Gati. Dodáva, že v týchto krajinách je sklamanie z demokracie západného typu, pretože sa nesplnili sľuby o lepšom živote a stabilite, ale, naopak, nastúpila korupcia. Gati tvrdí, že premiér Viktor Orbán zaviedol režim takzvanej riadenej demokracie, ktorá sa čoraz viac podobá na Rusko Vladimira Putina.
Zmena hrdinu
3. januára 2012 - (Le Figaro / Pravda)
Európa je dvojnásobne znepokojená z Orbána. V júni 1989 z neho urobila mladého 26-ročného revolučného hrdinu, pretože nabral drzosť, aby žiadal vypísanie slobodných volieb a okamžitý odchod Sovietskej armády. Demokracia je najkrehkejšia vo východnej časti Európy bez zavedeného eura, kde sa platí ťažká daň za hospodársku krízu. Je to prípad Maďarska a tiež zásadná Orbánova slabina. Budapešť sa snaží získať úver 15 až 20 miliárd eur od EÚ a MMF. Zostáva ešte určiť cenu.
Vo väčšine jazykov sú názvy Maďarska a Uhorska totožné
2. januára 2012 - (Hospodárske noviny)
Náš južný sused sa odvčera oficiálne nevolá Maďarská republika, ale iba Maďarsko. Slovo republika vyškrtli z novej ústavy, ktorá v Maďarsku začala platiť od prvého dňa nového roka. Vláda Viktora Orbána dostala do ústavy aj niekoľko ďalších kontroverzných zmien, ktoré vyvolali ostrú kritiku doma i v zahraničí. V parlamente v piatok pretlačila posilnenie právomocí generálneho prokurátora, ktorým je človek blízky premiéroví Orbánovi. Upevnila si tiež kontrolu nad súdmi a centrálnou bankou. Protestovať proti novej ústave a vládnej politike sa v sobotu, v posledný deň v roku, vydali do ulíc Budapešti tisícky Maďarov. Vernosť republike prisahali v tzv. Silvestrovskom manifeste. „To, že z názvu krajiny vyškrtli republiku, nie je náhoda. Vo väčšine jazykov, s výnimkou slovenčiny či češtiny, sú názvy Maďarska a Uhorska totožné,” vysvetlil pre HN český politológ Oskar Krejčí. Názov Maďarská republika sa podľa neho začal používať až pri štátnom útvare, ktorý vznikol po prvej svetovej vojne, kým Maďarsko sa spája s viacerými územnými celkami v histórii.
Maďari sa zbavujú forintov
5. januára 2012 - (tasr)
Tržby pouličných zmenární v Maďarsku výrazne vzrástli, niektorým až na trojnásobok. Čoraz viac Maďarov mení svoje úspory vo forintoch na valuty pod vplyvom poklesu hodnoty maďarskej národnej meny v uplynulých dňoch. Informuje o tom dnes internetové vydanie maďarského denníka Népszabadság. Denník, odvolávajúc sa na výkonného riaditeľa člena siete skupiny Exclusive Change Lászlóa Körmendyho, uviedol, že silný je predaj aj nákup valút, pričom predaj je takmer totožný s predchádzajúcim obdobím. Za rastom tržieb tejto siete však stojí nákup valút obyvateľstvom. Najväčší záujem je o eurá, americké doláre a v menšej miere o anglické libry a švajčiarske franky. V poslednom období prejavujú ľudia záujem o nórske koruny, ktoré považujú za „bezpečnú valutu”. Podľa vyjadrenia nemenovaného pokladníka inej siete zmenární je u obyvateľstva evidentne cítiť paniku. Ľudia sa snažia svoje úspory vo forintoch zameniť za bezpečnejšie valuty, aj keď vo veľmi slabom kurze. Americký dolár už v niektorých zmenárňach nie je možné kúpiť. Už pred Vianocami sa objavili informácie, že Maďari svoje úspory ukladajú v zahraničných bankách, najmä v rakúskych.
Maďarsko pre slabý dopyt predalo menej cenných papierov
5. januára 2012 - (sita)
Maďarsko muselo na štvrtkovej aukcii obmedziť predaj jednoročných pokladničných poukážok, keďže dopyt zo strany investorov bol nedostatočný. Pôvodne chcela krajina predať štátne poukážky za 45 mld. HUF, toto množstvo však musela znížiť na 35 mld. HUF. Informovala o tom maďarská agentúra pre riadenie štátneho dlhu (AKK). Výnosy na štvrtkovej aukcii vzrástli na 9,96 % z 7,91 %, na ktorej boli pri predaji podobných štátnych cenných papierov 22. decembra. Rast výnosov je odzrkadlením obáv z toho, či sa Maďarsku podarí vyrokovať úverovú linku od Medzinárodného menového fondu (MMF) a Európskej únie v objeme 15 až 20 mld. eur. Predbežné rozhovory o finančnej pomoci Maďarsku zo strany MMF a EÚ sa v decembri predčasne skončili. Dôvodom je zákon o centrálnej banke, ktorý schválil maďarský parlament. MMF a EÚ tvrdia, že vláda na základe novej legislatívy bude mať možnosť ovplyvňovať rozhodnutia centrálnej banky. Nová maďarská legislatíva umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky.
Maďarské aerolínie Malév musia vrátiť štátnu pomoc
9. januára 2012 - (tasr - reuters / dpa)
Európska komisia (EK) rozhodla, že štátna pomoc pre maďarské aerolínie Malév bola neoprávnená. Preto nariadili Budapešti, aby ju od leteckej spoločnosti požadovala naspäť. Ide o peniaze, ktoré Malév dostal od štátu v rokoch 2007 až 2010. Finančná pomoc podľa EK porušuje legislatívu Európskej únie (EÚ), keďže aerolínie by si na trhu dokázali - ak vôbec - zaistiť financovanie len za oveľa horších podmienok, než za akých im úver poskytol štát. Malév okrem toho nepresvedčil komisiu, že jeho terajší obchodný model je životaschopný. EK neuviedla presnú sumu, ktorú musia maďarské aerolínie vrátiť. EK spomenula niekoľko druhov štátnej pomoci. Maďarsko napríklad poskytlo aerolíniám úver vo výške 76 miliónov eur, posunulo splatnosť dane vo výške 43 miliónov eur, niekoľkokrát navýšilo kapitál spoločnosti (celkovo o 98 miliónov eur) a ručilo za jej úvery v hodnote 47 miliónov eur. Budapešť po niekoľkých zlyhaných pokusoch o privatizáciu aerolínií kúpila v roku 2010 späť všetky akcie okrem 5-% podielu v Maléve. Spoločnosť zamestnáva okolo 2600 ľudí. Maďarské ministerstvo národného rozvoja uviedlo, že zachovanie národných aerolínií operujúcich z Budapešti je v záujme Maďarska. Ministerstvo dodalo, že má niekoľko scenárov riešenia terajšej situácie.
Miera nezamestnanosti v Maďarsku klesla na 10,6 %
9. januára 2012 - (tasr)
Miera nezamestnanosti v Maďarsku do novembra 2011 klesla v porovnaní s rovnakým období predchádzajúceho roka o 0,1 % na 10,6 %, informoval dnes maďarský Ústredný štatistický úrad (KSH). V poslednom jesennom mesiaci 2011 klesol počet nezamestnaných o 7000 osôb a počet zamestnaných narástol o 6000 osôb. V uplynulom roku evidovali o 42.000 viac zamestnaných, pričom počet nezamestnaných sa nezmenil. Vyše roka si hľadá prácu 47 % nezamestnaných, priemerné obdobie nezamestnanosti trvalo 17,3 mesiaca. Ako uviedol maďarský hospodársky denník Napi Gazdaság, novembrová mesačná stagnácia zodpovedá zvyčajnému vývoju koncom jesene, smerovanie vývoja po jeseni zatiaľ nie je zrejmé. Po zlom úvode sa v druhej polovici roka 2011 vývoj zamestnanosti zlepšil, preto v celku zaznamenali v Maďarsku stagnáciu trhu práce. Zatiaľ rástla zamestnanosť iba v prípade mužov, u žien pokračuje stagnácia. Podľa analytika Takarékbanky Gergelya Suppana kvôli spomaľujúcemu ekonomickému rastu bude rast zamestnanosti pomalší, než sa pôvodne očakávalo, pritom miera nezamestnanosti bude mierne vyššia. K rastu miery nezamestnanosti v tomto roku môže prispieť k vyššej miere prepúšťania a viacerí účastníci trhu práce budú smerovať k čiernemu zamestnávaniu.
Nezamestnanosť v Maďarsku mierne klesla
5. januára 2012 - (sita)
Miera nezamestnanosti v Maďarsku v období septembra až novembra klesla na 10,6 % z úrovne 10,8 %, na ktorej bola v priebehu augusta až októbra. Informoval o tom vo štvrtok štatistický úrad krajiny. Priemerný počet ľudí bez práce za september až október však bol rovnaký ako v predchádzajúcom roku, čiže 460-tisíc a miera nezamestnanosti sa medziročne nezmenila. Nezamestnanosť mužov v medziročnom porovnaní klesla o 0,4 percentuálneho bodu na 10,5 %. Nezamestnanosť žien o 0,3 percentuálneho bodu vzrástla na 10,8 %. Nezamestnanosť mládeže vo veku 15 až 24 rokov bola v období septembra až novembra 26,1 %, čiže na tej istej úrovni ako v rovnakom období predchádzajúceho roka. Až 46,9 % nezamestnaných Maďarov bolo v období septembra až novembra bez práce rok alebo dlhšie.
Groupama na Slovensku prešla pod maďarské vedenie
5. januára 2012 - (tasr)
Od 1. januára 2012 je skupina Groupama na Slovensku k dispozícii klientom ako pobočka maďarskej poisťovne Groupama Garancia Biztosító pod názvom: Groupama Garancia poisťovňa, a.s., pobočka poisťovne z iného členského štátu (ďalej ako Groupama Garancia poisťovňa, a.s.). Skupina Groupama sa rozhodla, že vedenie poisťovacej činnosti na Slovensku zverí maďarskej dcérskej spoločnosti, ktorá obsadila tretie miesto v rebríčku maďarského poisťovacieho trhu. Prvým krokom reštrukturalizácie bolo založenie pobočky poisťovne Groupama Garancia poisťovňa, a.s., na Slovensku dňa 19. 10. 2011, ktorá kúpila spoločnosti Groupama životná poisťovňa, a.s., a Groupama poisťovňa, a.s., dcérske spoločnosti Groupama SA pre životné a neživotné poistenie. Vstupom kúpno-predajnej zmluvy do účinnosti dňa 1. januára 2012 zároveň všetky slovenské poistné zmluvy prevezme maďarská pobočka. Zmluvy uzatvorené pred týmto termínom ostávajú v platnosti za nezmenených podmienok bez toho, aby klienti spoločnosti Groupama životná poisťovňa, a.s., resp. Groupama poisťovňa, a.s., mali akékoľvek povinnosti. Cieľom nového organizačného a riadiaceho modelu je nákladovo efektívnejšia prevádzka, zabezpečujúca v budúcnosti väčšiu súčinnosť medzi dvomi krajinami a v rámci skupiny Groupama.
Maďarsko má prvú LTE sieť. Ponúka 60 Mbit/s za 36 eur
5. januára 2012 - (Ivan Kvasnica - mobilmania.sk)
Budapešť je od januára prvým maďarským mestom s pokrytím vysokorýchlostnej LTE siete. V desiatich oblastiach maďarskej metropoly ponúka operátor T-Mobile rýchlosť do 60 Mbit/s s dátovým limitom 40 GB pri cene okolo 36 eur mesačne. V súčasnosti pokrýva v Budapešti asi 40 percent populácie. Počas tohto roka chce pokryť celé hlavné mesto. Spoločnosť Magyar Telekom investovala do svojej siete približne 96 miliónov eur. Okrem LTE tiež výrazne rozšírila pokrytie technológiou HSPA+. Informoval o tom server Total Telecom. Slovenskí operátori sa zatiaľ do budovania LTE sietí nehrnú. Hoci Orange i O2 už vykonali prvé testy, sústreďujú sa skôr na klasickú 3G sieť a jej nadstavbu HSPA+. Orange ponúka v súčasnosti rýchlosť do 42 Mbit/s pre 35 % obyvateľov, Telekom v desiatich mestách. O2 limituje pripojenie len na 1 Mbit/s a 3G sieťou pokrýva asi tretinu populácie. Zmenu by mohol priniesť nový alebo staronový štvrtý operátor. Ten by mal získať frekvencie v pásmach 800 a 2 600 MHz, ktoré sú vhodné práve na vybudovanie LTE siete.
Cena Ondreja Štefanka 2012
9. januára 2012 - (uszz.sk)
Kultúrna a vedecká spoločnosť Ivana Krasku vyzýva organizácie Slovákov žijúcich v zahraničí so sídlom mimo územia Slovenskej republiky, ako aj organizácie so sídlom v SR, ktoré majú vo svojom predmete činnosti problematiku Slovákov žijúcich v zahraničí, aby podľa priloženého Štatútu Ceny Ondreja Štefanka navrhli potenciálnych ocenených na rok 2012, a to najneskôr do 10. februára 2012. Cena Ondreja Štefanka (na pamiatku literáta, spolkového činiteľa a výrazného lídra slovenskej Dolnej zeme) sa od roku 2009 udeľuje každoročne dvom žijúcim osobnostiam slovenského zahraničného sveta, respektíve občanom Slovenskej republiky, ktorí svojou činnosťou výrazne a dlhodobo prispeli k rozvoju slovenského zahraničného sveta. Doterajšími laureátmi Ceny Ondreja Štefanka sú:
- za príspevok k rozvoju a propagácii slovenskej literatúry tvorenej v slovenskom zahraničnom svete: Víťazoslav Hronec zo Srbska (2009), Ivan Miroslav Ambruš z Rumunska (2010) a Viera Benková zo Srbska (2011);
- za príspevok k rozvoju, organizovaniu a diverzifikovaniu kultúrneho života a spolkovej činnosti v slovenskom zahraničnom svete: Anna Ištvánová z Maďarska (2009), Mária Katarína Hrkľová zo Slovenska (2010) a Etelka Rybová z Maďarska (2011).
Súčasne s udeľovaním Ceny Ondreja Štefanka sa Kultúrna a vedecká spoločnosť Ivana Krasku rozhodla v roku 2012 zorganizovať v tom istom termíne aj medzinárodný seminár Svedectvá slovenského dolnozemského bytia a aspekty zo slovenskej dolnozemskej kultúrnej histórie a kultúrnej antropológie, ktorý sa uskutoční v dňoch 16.- 17. marca 2012 v Nadlaku(Rumunsko), na ktorý organizátori pozývajú všetkých záujemcov.
Cieľom seminára je prezentovať a zaznamenať najrozmanitejšie aspekty zo slovenskej dolnozemskej kultúrnej histórie a kultúrnej antropológie. Jednotlivé príspevky poukážu na rôzne momenty vývoja slovenskej dolnozemskej kultúry aj prostredníctvom málo známych historických dokumentov, rodinných záznamov, rodinných kroník, starých zvykov, obyčají, rukopisných záznamov a pod.. Prezentované práce plánujú organizátori vydať v zborníku. Organizátori hradia účastníkom podujatia ubytovanie a stravovanie. Po zaslaní prihlášky, ktorú očakávajú do 12. februára 2012, Vám organizátori pošlú akceptáciu, program a časový harmonogram.
Ondrej Štefanko bol zakladajúcim a dlhoročným predsedom Demokratického zväzu Slovákov a Čechov v Rumunsku, zakladateľom Kultúrnej a vedeckej spoločnosti Ivana Krasku, prvým podpredsedom Svetového združenia Slovákov v zahraničí, šéfredaktorom viacerých slovenských časopisov a významný spisovateľ, básnik, esejista, kultúrny dejateľ. Bol stmeľujúcou a mnohokrát aj smerodajnou osobnosťou slovenskej Dolnej zeme a - v určitých momentoch - aj celého slovenského zahraničia.
Návrhy na ocenenia zasielajte poštou na adresu: Kultúrna a vedecká spoločnosť Ivana Krasku, Societatea Culturală şi Ştiinţifică „Ivan Krasko”, str. Independenţei nr. 36, 315500 NĂDLAC, Judeţul Arad, România a mailom na: kvsivankrasko@gmail.com, hlasznik@clicknet.ro
Štatút Ceny Ondreja Štefanka
Prihláška na seminár
V Maďarsku sanitári dolapili nemocničného fantóma
9. januára 2012 - (tvnoviny.sk)
V Maďarsku už zadržali obávaného zlodeja, ktorý má na svedomí sériu krádeží v nemocniciach. Muž sa na základe falošných zdravotných záznamov nechával hospitalizovat v zdravotníckych zariadeniach, kde následne okrádal spolupacientov. Podozrivého hľadaného zločinca pomohol dolapiť istý sanitár, ktorý o ňom počul v televíznych správach. Páchateľa stotožnil spolu s kolegom, keď sa ten pokúšal na „reverz” opustiť nemocnicu v meste Gyöngyös. Sanitári mu v tom zabránili a privolali políciu. Správu priniesol portál denníka Blikk.
Európa má obrovský problém:
Môžu nás zabiť superbaktérie!
9. januára 2012 - (topky.sk)
Maďarský denník Blikk v nedeľu upozornil na nebezpečenstvo rozšírenia superbaktérií odolných voči antibiotikám. V Európe na ne ročne zomrie približne 25-tisíc ľudí a epidemiologické centrum preto už vydalo varovanie pred katastrofou. V Maďarsku registrujú 2500 nakazených touto takzvanou multirezistentnou baktériou, ktorá úspešne odoláva akýmkoľvek liekom. „Po celej Európe môže ochorieť vplyvom vraždiaceho patogénu aj 400-tisíc ľudí. Kým baktérie sú čoraz odolnejšie a čoraz ľahšie dokážu ´oklamať´ tablety, výrobcovia liekov prichádzajú so stále menej účinnými medikamentmi a rezistentné patogény čoraz častejšie zabíjajú,“ upozornilo európske epidemiologické centrum. Podľa Blikku je dôvodom úspešného rozmnožovania týchto superbaktérií ich inteligencia. Na druhej strane ich odborníci častokrát nedokážu včas a správne identifikovať a pacientom nasadzujú antibiotiká bez toho, aby to konzultovali s lekármi. „Je veľmi dôležité, aby sme sa nesnažili liečiť pilulami, ktoré nám ostali v šuplíkoch po liečení chorôb, ktoré nás postihli v minulosti,“ zdôraznila Emese Szilágyiová z Národnej epidemiologickej centrály v Maďarsku. A keďže sa na trhu pravdepodobne tak rýchlo neobjavia ani novšie ani účinnejšie lieky, je možné, že nás v budúcnosti čaká katastrofa. „Vývoj antibiotík je na jednej strane veľmi zdĺhavý proces (môže trvať od 5 do 10 rokov), na strane druhej je to aj extrémne nákladná záležitosť, ktorá sa výrobcom liekov nerentuje podľa ich predstáv,“ dodala Szilágyiová.
Mužskú reprezentáciu Maďarska povedie Rátgéber
9. januára 2012 - (sita / tasr)
Novým trénerom mužskej basketbalovej reprezentácie Maďarska sa stal László Rátgéber, známy z úspešného pôsobenia pod ženskými košmi. Informáciu priniesli maďarské médiá na čele s denníkom Nemzeti Sport. Štyridsaťdvaročný rodák zo srbského Nového Sadu dlhé roky viedol klub najvyššej maďarskej súťaže Mizo Pécs, v roku 2008 vystriedal Slovenku Natáliu Hejkovú na poste trénera ruského tímu Spartak Moskovská oblasť. Na konci sezóny 2008/2009 s tím triumfoval v Eurolige. V uplynulej sezóne viedol turecké družstvo Fenerbahce Istanbul. „Môj cieľ a sen je kvalifikovať sa na majstrovstvá Európy 2013 mužov do Slovinska,” predostrel svoje predstavy zavalitý Rátgéber, ktorý viedol aj ženskú reprezentáciu Maďarska. Ako je známe, tejto funkcie sa po sezóne 2011/2012 ujme slovenský kouč Štefan Svitek, v súčasnosti tréner Good Angels Košice.
Maďarský tím si vybral trénera Good Angels Košice
9. januára 2012 - (sport.sme.sk)
Slovenský basketbal sa naďalej topí vo veľkých finančných problémoch a reálne hrozí, že asociácia zbankrotuje. Aj z toho dôvodu sú niektoré dôležité veci momentálne druhoradé. Jednou z nich je aj voľba reprezentačných trénerov a z pohľadu Slovenska najmä voľba trénera reprezentácie žien. Po tom ako po neúspešnom európskom šampionáte a nejasnej budúcnosti odstúpila z postu Natália Hejková, sa spomínalo najviac meno Štefana Sviteka. Bývalý reprezentant už dlhší čas úspešne trénuje Good Angels Košice a predpokladalo sa, že by mohol byť novým koučom aj národného tímu. Svitek sa však rozhodol inak a ako trénera si ho vybralo Maďarsko. „Prihlásil som sa do konkurzu, v ktorom som uspel. Lákalo ma vyskúšať si aj koučovanie národného tímu,“ začal Svitek, ktorý dodal, že v súvislosti so Slovenskom ho neoslovili. „Oficiálne som nepočul, že by som mohol byť kandidátom na trénera nášho tímu na hocijakej úrovni. Nikto mi nikdy nevolal,“ rezolútne odmietol rodák z Gelnice. Pre Maďarsko rozhodlo aj to, že Svitek plynulo rozpráva po maďarsky a v krajine má dobré vzťahy. „Pôvodom som trojštvrtinový Maďar, čiže veci ako reč a vzťahy mi nebudú robiť problémy.“ Prechod do maďarskej reprezentácie neohrozí pozíciu v Good Angels Košice, kde bude naďalej pokračovať na pozícii hlavného kouča. „Bola to súčasť dohody. Reprezentácia je práca zhruba na dva a pol mesiaca. Jedno druhé vôbec nevylučuje. Naďalej chcem pracovať na klubovej úrovni. Prvé zrazy budú podobne ako u nás až po sezóne, niekedy v apríli, máji.“ Svitek má s Good Angels veľmi dobre rozohranú. Po desiatich zápasoch sú na treťom mieste C skupiny. Už v stredu ich čaká dôležitý zápas proti talianskemu Tarantu, ktorý ich môže výrazne posunúť k postupu. „V tíme vyzerá po novom roku všetko dobre. Hráčky už máme k dispozícii. Odohrali sme bez problémov Slovenský pohár v Poprade. Cieľom je určite výhra proti Tarantu a postup,“ dodal Svitek.
História Rusínov od 6. po 21. storočie
10. januára 2012 - (wbn/pr)
http://www.cemerica.rusyn.sk
Združenie inteligencie Rusínov Slovenska
Karpatskí Rusíni osídľujú stredoeurópske územie pozdĺž svahov Karpát viac než trinásť storočí. Nesú v sebe určitý kód, ktorý sa neustále vynára vo víre dejín: je to ich existencia na rozhraní medzi západnou civilizáciou a svetom byzantskej kultúry. Táto rozpoltenosť je prítomná v mnohých znakoch Rusínov, ktorí sú dnes roztrúsení na území siedmich prevažne slovanských európskych štátov (Slovensko, Poľsko, Ukrajina, Rumunsko, Maďarsko, Srbsko, Chorvátsko). Ani v jednom z nich sa im dodnes nepodarilo trvalo dosiahnuť vlastné administratívne vyčlenené územie. Zo slovanských kmeňov, ktoré sa v 6. až 7. storočí v karpatskom území zmiešali s Bielymi Chorvátmi, sa spolu s inými slovanskými národmi vyvinulo aj rusínske etnikum. Historici predpokladajú, že Rusínom na našom území priniesli kresťanstvo solúnski vierozvestovia Cyril a Metod, putujúc na Veľkú Moravu. V 11. storočí rusínske dediny a usadlosti v oblasti Užskej, Zemplínskej, Šarišskej a Spišskej župy získalo Uhorské kráľovstvo a v rovnakom čase lemkovských Rusínov na sever od Karpát Poľské kráľovstvo. Postupné zakladanie nových rusínskych osád aj hospodárenie sa v tom čase podriaďovali nemeckému právu. Novousadlíkom to umožňovalo na určitú dobu, 5 až 20 rokov, oslobodenie od daní a povinností. Po uplynutí doby však už museli majiteľovi odvádzať desiatky, pracovné povinnosti a rôzne služby. V 14. storočí nastal v tejto oblasti prílev pastierskeho ľudu z Balkánu, čím sa začala valašská kolonizácia. Podľa slov historika Ivana Popa v jej dôsledku sa „povalaštila“ značná časť rusínskeho obyvateľstva, hoci jeho etnická podstata sa nezmenila. V starých listinách sa dokonca objavili názvy Valasi - Rusíni, postupne však pojem Valasi prestal mať etnický charakter a vyjadroval spôsob života a hospodárenia, ktoré sa sústreďovalo na hlavnú obživu - chov oviec. Valašské právo zaväzovalo rusínskych obyvateľov, že budú strážiť hranice kráľovstva v Karpatoch a zabezpečovať ochranu ciest výmenou za voľné užívanie kráľovských pastvín a lesov. Po 10 až 20 rokoch „slobody“ však aj oni museli začať odvádzať dvadsatinu dobytka, medu, vlny či syra. Územie karpatských Rusínov sa v 16. storočí stalo frontovou líniou turecko-rakúskych vojen a protihabsburských povstaní uhorskej šľachty. Následná kríza katolíckej cirkvi, reformácia a protireformácia zasiahli aj rusínsku pravoslávnu cirkev, ktorá sa zjednotila s katolíckou, čo viedlo v roku 1646 k vzniku uniatskej cirkvi - administratívnemu podriadeniu Vatikánu, ale zachovaniu cirkevnoslovanskej bohoslužby. Uniatsku cirkev pápež definitívne uznal až o storočie neskôr, v roku 1771, ako cirkev gréckokatolícku. Práve tá zohrala progresívnu úlohu v budovaní školského systému aj na území Rusínov. Vďaka panovníčke Márii Terézii sa školské vzdelanie od 6 do 12 rokov stalo povinným a malo sa viesť v rodnom jazyku. Hoci v rusínskych dedinách to bolo pre obrovskú chudobu, ale aj pre nulovú uvedomelosť takejto potreby nereálne, predsa však snaha duchovenstva priniesla posun. Najmä mukačevsko-užhorodský biskup Andrej Bačinský sa zaslúžil o urýchlenú výchovu učiteľov. Tak sa stalo, že do užhorodských škôl vstúpil rusínsky jazyk. A. Bačinský vydal aj Bibliu preloženú do cirkevnoslovanského jazyka blízkeho rusínčine. Revolúcia v rokoch 1848 -1849 otvorila cestu i k rusínskemu národnému obrodeniu. Jeho postavami sa stali Adolf Dobriansky a Alexander Duchnovič, ktorí sú autormi prvého rusínskeho politického programu. Rusínski buditelia sa stavali na stranu austroslavizmu, teda určitej federalizácie habsburskej monarchie na národnom princípe. Potláčanie akýchkoľvek národnostných prejavov v Uhorsku však spôsobilo, že rusínski lídri sa prirodzene posunuli na opačnú stranu barikády než maďarská revolučná vláda, teda na stranu Viedne. Za túto „službu“ dostali od cisára možnosť zriadiť tzv. Užhorodský (rusínsky) okruh, administratívnu jednotku vedenú v rokoch 1849 až 1850 prevažne Rusínmi. V skutočnosti šlo o ich kultúrnu autonómiu a ich prvé uznanie ako svojbytného národa. Najvýraznejšou postavou obrodenia bol už spomínaný A. Duchnovič, prešovský kanonik, básnik, dramatik a organizátor, ktorý najviac zviditeľnil rusínske osvietenie. Založil literárny spolok, tlačiareň s cyrilikou, múzeum rusínskej kultúry. Vydal niekoľko literárnych almanachov a ďalších rusínskych kníh i učebníc. Je autorom najslávnejšej rusínskej básne s „okrídlenými“ slovami Ja Rusyn byl, jesm i budu. Politik A. Dobriansky sa zase najviac zviditeľnil pri presadzovaní 12-bodovej petície za práva Rusínov a za vznik rusínskej provincie v rámci cárskej monarchie. Ale rusínske národné obrodenie žilo len necelých 20 rokov. Po rakúsko - uhorskom vyrovnaní v roku 1867 narazilo na tvrdú realitu Uhorska, maďarizáciu národnostných menšín. Časť rusínskej inteligencie medzi gréckokatolíckymi duchovnými dokonca prešla na maďarské pozície, čo sa stalo spúšťačom masových protestov proti gréckokatolíckej cirkvi, vysťahovalectva do USA a zárodkom hnutia za obnovenie cirkvi pravoslávnej (rus´kej). Rozpadom Rakúsko-Uhorska koncom 1. svetovej vojny sa karpatský priestor obývaný rusínskym obyvateľstvom ocitol v troch štátoch: v ČSR, Poľsku a Rumunsku. Rusínske snahy o vytvorenie karpatorusínskej autonómnej oblasti sa už predtým vnímali ako požiadavka legitímneho svojbytného národa, čo sa napríklad v Maďarskej republike pretavilo do vzniku tzv. Rus´kej krajiny. Tú však Rusíni neprijali. Ako zdôrazňuje historik prof. Ferdinand Uličný, v období revolučných zmien na konci 1. svetovej vojny, keď už jednotlivé národy mali nielen národnokultúrne, ale aj štátotvorné požiadavky, chýbal Rusínom na území Uhorska jednotný politický program. „Začlenenie Podkarpatskej Rusi do ČSR sa tak stal viac-menej výsledkom vonkajších vplyvov (rokovaní amerických Rusínov s T. G. Masarykom a výsledkov Parížskej mierovej konferencie), než vnútorného vývoja,“ napísal prof. F. Uličný. Podkarpatská Rus bola síce ako autonómne územie Československa zakotvená aj v ústave, ale skutočná autonómia to nebola. Podľa I. Popa vznikla v tom období vo vývoji karpatorusínskeho národa dvojkoľajnosť - na jednej strane to mal byť štátotvorný národ v Podkarpatskej Rusi a na druhej - menšina na Slovensku, v Poľsku a v Rumunsku. V každom prípade však v Československu po 1. svetovej vojne prežil tento národ svoje druhé národné obrodenie, najvýraznejšie viditeľné v školstve a kultúre. Napríklad vtedy sa v Československu vybudovala relatívne hustá sieť „rus'kých“ škôl (275 ľudových, 41 základných, 4 gymnáziá), kde sa vyučovalo po rusínsky a z rusínskych učebníc. Mníchovská dohoda a tragický rok 1938 všetko ukončili. Autonómna Podkarpatská Rus, ako aj novovzniknutá Karpatská Ukrajina zneužitá ukrajinskými nacionalistami zanikli (súčasne s druhou ČSR) v roku 1939 po obsadení maďarskými vojskami. Keď ku koncu vojny Sovietsky zväz toto územie oslobodil, sovietska vojenská administratíva v oblasti zinscenovala hnutie za opätovné spojenie Zakarpatskej Ukrajiny so Sovietskym zväzom. Zabratie inkriminovaného územia dodatočne posvätila dohoda medzi ČSR a ZSSR dňa 29. 6. 1945 o „odovzdaní“ Podkarpatskej Rusi/Zakarpatskej Ukrajiny Sovietskemu zväzu podpísaná prezidentom Eduardom Benešom. Samozrejme, bez účasti Rusínov. Slovami historika I. Popa, táto dohoda sa preto právom považuje za „rusínsky Mníchov“. V Zakarpatskej oblasti sovietskej Ukrajiny sa rovnako ako v Československu po tzv. víťaznom februári, teda komunistickom prevrate v roku 1948, začala tvrdá ukrajinizácia Rusínov. Osobitnou tragédiou bolo aj presídlenie 12 400 východoslovenských Rusínov na územie ukrajinskej Volyne. Pomenovania Rusín a rusínska národnosť sa v Československu začiatkom 50. rokov postupne vytrácali z verejného života na základe vládnych nariadení. „Rus'ké“ školy na našom území museli v rokoch 1952 až 1953 násilne prejsť na ukrajinskú orientáciu. Občania, ktorí sa napriek zákazu hlásili k rusínskej národnosti, úrady prenasledovali - buď ich donútili uvádzať si národnosť ukrajinskú, alebo im hrozili povojnové deportácie do ZSSR - čo dramaticky znížilo pocty Rusínov. Podobne štát zakázal gréckokatolícku cirkev, ich hlavnú oporu na Slovensku. V Poľsku bola situácia podobná. Lemkov masovo vysídlili z ich vlasti na severe Karpát a rozprášili po celom západe a severe štátu. Nerušene žili po vojne len menšie skupinky Rusínov v bývalej Juhoslávii vo Vojvodine a v Sreme, vďaka národnostne tolerantnému prezidentovi J. B. Titovi. Tamojší Rusíni si aj vďaka skorej kodifikácii rusínčiny odvtedy zachovávajú vlastný jazyk, kultúru, národnostné školy i médiá. Na Slovensku sa obnovila rusínska národnosť až po roku 1989. Veľký krok znamenala aj kodifikácia spisovného rusínskeho jazyka v roku 1995, čo naštartovalo nový vývoj najmä rusínskej kultúry, literatúry, ale aj médií - okrem rusínskeho školstva, ktoré sa u nás znovuobnoviť zatiaľ nepodarilo. Sčítania obyvateľov v rokoch 1991 a 2001 však potvrdili, že k tejto národnosti sa u nás slobodne hlási čoraz viac ľudí. Podobne vstávajú z popola „zvyšky“ rusínskeho obyvateľstva v Maďarsku, Poľsku a Rumunsku. Veľkou výnimkou je Ukrajina, kde sa napriek postupnej demokratizácii spoločnosti rusínska národnosť dodnes oficiálne neuznala.
Rodné mesto spláca dlh tvorcovi čínskych mrakodrapov
10. januára 2012 - (pluska.sk)
Čína je dodnes na jeho stavby hrdá, Slováci na neho zabudli. Meno rodáka z Banskej Bystrice Ladislava Hudeca je pojmom vo svetovej architektúre. Okrem Číny si ho chceli privlastniť Maďari aj Nemci. Slovensko ho však predsa len „objavilo” a teraz mu spláca veľký dlh. Vyše 50 rokov od smrti Ladislava Hudeca mu v rodnej Banskej Bystrici a na rodnom dome na Bakossovej ulici č. 4 odhalili pamätnú tabuľu. Podľa Kláry Kubičkovej zo Spolku architektov sa o to pričinili hlavne miestni architekti, ktorí už chystajú o Hudecovi publikáciu. Pamätnú tabuľu zaplatilo mesto a stála okolo 900 eur. Ako tvrdia architekti, „do roku 2004 nikto na Slovensku netušil, že Ladislav Hudec vôbec existuje”. Pritom Čína je dodnes hrdá na jeho prvý 22-poschodový mrakodrap Park Hotel, ktorý postavil priamo v srdci Šanghaja v roku 1934. Dlhé roky to bola najvyššia budova v celej Ázii. Rodák z Banskej Bystrice je tiež tvorcom veľkého šanghajského divadla, ktoré je v zozname najkrajších svetových divadiel. Medzi dvoma svetovými vojnami, keď Hudec pôsobil v Šanghaji, vytvoril vyše 60 výnimočných budov v centre mesta, ktoré sú chránenými pamiatkami. Je až neuveriteľné, že práve on a jeho Park Hotel inšpiroval čínsko-amerického autora slávnej pyramídy v Louvri Ming Peia študovať architektúru. Ladislav Hudec sa narodil v Banskej Bystrici v roku 1893. Kresliť sa učil u slávneho banskobystrického maliara Dominika Skuteckého. Neskôr narukoval do rakúsko-uhorskej armády a padol do ruského zajatia. Odtiaľ sa dostal do Číny. V roku 1918 sa usadil v Šanghaji, kde si založil vlastnú firmu. Zomrel v Kalifornii na infarkt v roku 1958 ako 65-ročný. Jeho posledná vôľa byť pochovaný v Banskej Bystrici sa splnila v roku 1970. Vtedy preniesli jeho pozostatky na evanjelický cintorín. Aj o ten sa už dnes stará mesto.
Kniha týždňa:
Maďari - prehry chápané ako víťazstvá
Paul Lendvai: Maďari. (Marta B. Zágoršeková, Kalligram 2011)
10. januára 2012 - (Martin Kasarda - Sme)
Víťazstvo je vecou interpretácie. Ak vás totiž porazia, premôžu, vymažú z rozhodovania, ešte stále sa môžete cítiť dostatočne tragicky na to, aby ste svoju prehru vyhlásili za hrdé morálne víťazstvo. Ak sa s takýmto prístupom naučíte žiť, môžete byť odrazu najvíťaznejším národom sveta, aj keď ste len odstrkovaným ľavobočkom veľkých európskych dejín. Paul Lendvai (1929), publicista, politický analytik, budapeštiansky rodák a od roku 1957 stály obyvateľ Viedne, autor niekoľkých medzinárodne cenených publikácií o európskej politike a stredoeurópsko-balkánskom životnom priestore, sa rozhodol vo svojej knihe lakonicky nazvanej Maďari, pozrieť sa na dejiny svojich rodákov. A nezabudol hneď pripísať podtitul: Víťazstvá a prehry. Keďže drvivá väčšina maďarských dejín je o vyčleňovaní sa voči niečomu a niekomu, čo je silnejšie - Germánom, Tatárom, Turkom, Habsburgovcom, Sovietom - vyznievajú maďarské snahy o sebaurčenie v podaní Paula Lendvaia ako baroková márnosť. Úklady, vraždy, politikárčenie, spojenie sa s „nesprávnymi” stranami (ako príklad stačí uviesť Osmanov či Hitlera) s vierou, že práve tí budú kamarátmi, ktorí nás nechajú žiť svoj sen o slobodnej uhorskej vlasti, tvoria komplexný obraz jedného pestrofarebného národa, ktorý by veľmi chcel byť dejinným, hodným tragédie. Zostáva však operetným, trocha zábavným, veľmi nostalgickým a utápajúcim sa v selankovitej vízii nepochopenia a odvrhnutia. Pusta a maďarská duša sú niekedy nekonečné, preto ich milujeme.
Odhaľovanie súvislostí
Lendvaiova kniha nie je historickou štúdiou, sám autor sa priznáva, že nie je historik, ale publicista a politický analytik. Preto viac než históriu čakajte práve snahu odhaľovať politické súvislosti. Autor sa drží chronológie, pričom, prirodzene, najväčšiu časť knihy, tvorí ostatných dvesto rokov, či presnejšie obdobie počínajúce Satumarským mierom po porážke Františka II. Rákocziho z roku 1711, ktorého výsledkom bolo, „že Uhorsko sa stalo provinciou, ba takmer kolóniou rakúskej monarchie”. Lendvai však upozorňuje, že nešlo o úpadok, ale práve o obdobie, počas ktorého sa začína premena a regenerácia uhorských stavov, obdobie postupného, po tureckých vojnách zničeného, usporiadania krajiny a formovania modernej osvietenskej Európy, v ktorej sa emancipačné snahy postupne prejavovali u Maďarov, ale aj Srbov, Chorvátov či, opatrne, Slovákov. 18. storočie však bolo len bublaním zaspatého Uhorska: „Rozhodujúcim faktorom krízy uhorského hospodárstva a kultúry bolo mocenské udržiavanie dávno prekonanej stavovskej organizácie spoločnosti,” píše Lendvai ukazujúc tak na príčiny búrlivej premeny, ktorá čakala krajinu o storočie neskôr. Tá premena vyvrcholila revolučnými rokmi 1848 - 1849, keď pod vedením spišského Nemca Lajosa Kossutha, „slamenej fakle” revolúcie, došlo k premene aristokratického stavovského Uhorska na modernizujúci sa európsky štát. A trvalo ďalších dvadsať rokov, kým sa aspoň časť porazenej revolúcie premenila na modernú štátnosť. Lendvaiova esej je zaujímavým, neraz polemizujúcim čítaním. Pri vedomosti našich interpretácií dejín, hlavne ostatných dvoch storočí, môžeme občas - a s uspokojením - vidieť, že ani súčasná maďarská inteligencia nepokladá obdobie po Rakúsko-Uhorskom vyrovnaní za šťastné obdobie, ale za čas, keď sa maďarská väčšina správala voči menšinám - ako napríklad slovenskej - nie korektne, ba priam arogantne. Všetko by mohlo byť inak: „Maďarské národné obrodenie z hľadiska rozvoja materinského jazyka sa stalo očividným štítom víťazstva národnej identity. Ale zároveň - najmä v každodennom živote ľudí - predstavovalo negatívnu výzvu pre druhú polovicu obyvateľstva. Idea štátneho patriotizmu ako všeobecná substancia mnohonárodného štátu stroskotala na maďarizácii,” píše Lendvai o rokoch po rakúsko-uhorskom vyrovnaní 1867 a zároveň dodáva, že práve táto maďarizácia bola jednou z ideových príčin rozpadu Uhorska po roku 1918.
Čo knihe nohy podrazilo
Lendvaiovo putovanie maďarskými dejinami osvetľuje aj zaujímavé súvislosti formovania židovskej Budapešti, nástup Horthyho, ktorý tiež chcel lavírovať medzi mocnosťami a vlastným novomaďarským tragickým pocitom posttrianonského ublíženia (ktoré len pokračuje v iných národných tragédiách tiahnucich sa storočiami a chápaných ako morálne víťazstvá). Prirodzene, najväčšiu časť povojnového Maďarska venuje nepokojom a odporu v roku 1956, aby nás veľmi v skratke previedol kádárovským socializmom. Keďže Lendvai je politický analytik, neváha svoju esej o Maďaroch, určite neraz ironickú či národne sebaironickú, dotiahnuť prakticky až do súčasnosti, respektíve, do víťazstva Viktora Orbána v ostatných voľbách, pričom je jasné, že práve tento pravicový politik si veľa lásky zo strany Lendvaia nezaslúžil. Knihe občas podrazia nohy neuveriteľné informácie, napríklad tá na strane 205, kde sa dozviete, že Sándor Petőfi zahynul „v bitke pri Segesvári 31. júna 1848”. To, že o dve strany predtým je aspoň správne napísaný rok úmrtia (1849 a nie 1848), len dosvedčuje, že nad textom niekto nemyslel. Ale nechať v texte nejestvujúci deň 31. jún (správne má byť 31. júl 1849) nie je ani čaro nechceného, ale trestuhodná hlúposť. Pracujeme na úrovni historickej práce, eseje, navyše dátum úmrtia najväčšieho maďarského básnika je známy a aj napriek pochybnostiam a konšpiračným teóriám vo všetkých literárnych učebniciach a encyklopédiách existuje. Navyše pri troche premýšľania nad textom je jasné, že Petőfi nemohol umrieť v roku 1848. Redigovanie neznamená len čítanie. Ďalším nie celkom zrozumiteľným aktom knihy je vpisovanie slovenských mien do zátvoriek napr: „Imrich Thököly (v slov. i Tököli)”, pričom vôbec nie je jasné, či sú to poznámky prekladateľky alebo koho. Možno by v takomto prípade bolo lepšie vložiť za text index, ktorý tu chýba ako celok, a doplniť o slovenský prepis mien a nie narúšať plynulosť textu absurdnými vsuvkami. Esej Paula Lendvaia je v dôsledku dielom, ktoré je polemické len čiastočne. Napríklad veľký naratívny príbeh o príchode viacerých kmeňov vrátane Hunov do strednej Európy sa síce snaží vysvetliť a osvetliť, ale zároveň prijíma ideu príchodu do „novej vlasti”, teda akési osudové predurčenie, že práve sem, na bohaté žírne nížiny okolia Dunaja, mali Maďari prísť. Nezabúda upozorňovať na fakt, že mnohí maďarskí hrdinovia mali svoj pôvod v iných etnikách, ale zároveň ich berie ako integrálnu súčasť maďarských dejín. Ale ako dobrý pohľad do dejín - do veľkej miery aj našich - videný inými očami, ju môžeme len odporúčať. O to viac mrzí šlendriánska vydavateľská robota.